PAS doa Muhyiddin dipelihara Allah daripada kezaliman, fitnah jahat

Pemimpin PAS meletakkan harapan agar Tan Sri Muhyiddin Yassin sentiasa berada dalam perlindungan Allah daripada kezaliman dan fitnah jahat.

Timbalan Presiden PAS, Datuk Seri Tuan Ibrahim Tuan Man berkata solat hajat besar-besaran di seluruh negara akan diadakan malam ini melibatkan ahli dan penyokong parti itu dan Bersatu.

Menurutnya pertuduhan terpilih bermotifkan politik dan dendam yang dikenakan terhadap pimpinan PN ketika ini adalah bagi melindungi dan mengelak atau menutup isu-isu besar dalam parti-parti komponen kerajaan Pakatan Harapan-Barisan Nasional (PH-BN).

“Tuduhan mutakhir ini lebih bersifat ‘tuduhan’ terpilih bagi melindungi dan mengelak dan menutup satu isu yang besar berlaku dalam komponen PH iaitu UMNO berhubung Jabatan Pendaftar Pertubuhan (ROS).

“Jadi isu ini adalah sebahagian daripada usaha untuk menutup isu sebenar dan kita yakin bahawa tuduhan ini adalah ‘pertuduhan’ terpilih dan kita harap Muhyiddin akan selamat dan dipelihara oleh Allah,” katanya.

Beliau berkata demikian ketika mengiringi Muhyiddin yang dipanggil memberi keterangan kepada Suruhanjaya Pencegahan Rasuah Malaysia (SPRM) di di Putrajaya, hari ini (Khamis, 9 Mac 2023).

Panggilan untuk memberi keterangan kali kedua itu susulan tuduhan berkenaan kes Jana Wibawa.

Tuan Ibrahim yang juga Ahli Parlimen Kubang Kerian memberitahu, himpunan diadakan di hadapan ibu Pejabat SPRM adalah sebagai penyataan untuk menuntut keadilan bagi tuduhan-tuduhan mutakhir ini.

“Insya-Allah himpunan kita ini sebahagian di antara program yang telah diputuskan oleh pimpinan tertinggi PN dan malam ini kita adakan solat hajat di Markas PAS Taman Melewar.

“Ini penyataan sokongan dan satu himpunan lagi juga di Rusila (Marang, Terengganu) pada malam ini. Kita juga telah arah seluruh Markas-markas PAS bersama dengan rakan-rakan daripada BERSATU.

“Sama-sama adakan solat hajat dan doa. Moga-moga Tan Sri Muhyiddin akan selamat dipelihara Allah SWT daripada fitnah jahat ini,” katanya dalam laungan ‘HIDUP RAKYAT’ yang bergema pada himpunan itu.


Pemimpin UMNO tiba di kediaman rasmi PM, bincang kes Najib?

Spekulasi semakin panas susulan laporan beberapa pemimpin utama UMNO yang sudah tiba di kediaman rasmi Perdana Menteri Komplek Seri Perdana.

Laporan Utusan Malaysia mendedahkan delegasi pemimpin UMNO itu dihantar sebagai membawa utusan yang diputuskan dalam mesyuarat tergempar Ketua-Ketua Bahagian yang dipanggil oleh Presiden, Datuk Seri Ahmad Zahid Hamidi pagi tadi.

Pelbagai khabar angin semakin bertiup kencang memandangkan mesyuarat Ketua-Ketua Bahagian itu diadakan menjelang perbicaraan terakhir kes SRC International Sdn Bhd melibatkan bekas Perdana Menteri Datuk Seri Najib Razak esok.

Laporan portal itu juga mengesakan pertemuan antara pemimpin-pemimpin itu akan berlangsung kira-kira pukul 8 malam.

Antara terawal yang tiba di rumah Perdana Menteri Datuk Seri Ismail Sabri Yaakob adalah kenderaan milik Naib Presiden UMNO, Datuk Seri Mahdzir Khalid.

Difahamkan Setiausaha Agung UMNO, Datuk Seri Ahmad Maslan bersama Naib Presiden, Datuk Seri Khaled Nordin juga bakal bertemu Ismail Sabri.

Sementara itu, sumber juga memberitahu berkemungkinan isu yang akan dibangkitkan adalah meminta bantuan segera bagi membantu kes perbicaraan Najib esok.

Najib kini dilihat terdesak menjelang perbicaraan terakhir di Mahkamah Persekutuan esok dan jika didapati bersalah akan terus dibawa ke penjara untuk menjalani hukuman.

Terdahulu, Zahid dilaporkan memanggil semua Ketua Bahagian UMNO hadir pada satu pertemuan khas pagi tadi, membincangkan satu perkara yang sangat penting demi masa depan parti.

Berdasarkan surat jemputan yang tular di media sosia, pertemuan itu berlangsung mulai jam 11 pagi di ibu pejabat UMNO di Menara Dato Onn di Kuala Lumpur.

Dalam pada itu, semua mata akan tertumpu kepada Mahkamah Persekutuan esok (Selasa, 23 Ogos 2022) kerana ia masih belum dapat dipastikan sama ada peguam utama Najib, Hisyam Teh Poh Teik akan berpegang teguh kepada pendiriannya untuk tidak membuat sebarang penghujahan dalam rayuan terakhir berhubung sabitan hukuman kes SRC International.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 berhubung hukuman penjara 12 tahun dan denda RM210 juta yang dikenakan terhadap Najib.

Najib telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.


Kes tenat akibat Covid-19 di Korea Selatan meningkat mendadak

Kes Covid-19 baharu Korea Selatan turun di bawah paras 50,000 pada Isnin berikutan ujian saringan yang berkurang pada hujung minggu, namun bilangan pesakit yang tenat mencecah paras tertinggi dalam dua bulan.

Keadaan itu berlaku ketika virus itu kembali merebak didorong oleh peningkatan yang sangat tinggi disebabkan subvarian omicron BA.5 yang mudah berjangkit, lapor Bernama.

Angka jangkitan baharu bertambah sebanyak 44,689 kes, termasuk 436 kes import, membawa jumlah keseluruhan kes kepada 19,820,739, lapor Agensi Berita Yonhap memetik Agensi Kawalan dan Pencegahan Penyakit Korea (KDCA).

Bilangan kes jatuh mendadak daripada 73,589 pada hari sebelumnya berikutan jumlah saringan yang berkurang tetapi masih lebih besar daripada 35,860 kes yang dicatatkan seminggu sebelumnya.

Peningkatan jangkitan baharu menyebabkan bilangan pesakit yang tenat turut meningkat.

Menurut Yonhap, negara itu melaporkan 287 kes kritikal pada Isnin, angka tertinggi selepas 18 Mei, dengan jumlah keseluruhan 313 kes.

KDCA melaporkan 21 kematian akibat Covid-19, meningkat kepada 25,068.


Muhyiddin ambil bahagian dalam PRU15, enggan biar kleptokrat berkuasa

Walaupun sudah tidak lagi menjadi Perdana Menteri (PM), namun itu tidak melunturkan semangat Tan Sri Muhyiddin Yassin yang tetap akan mengambil bahagian dalam pilihan raya umum ke-15 (PRU15) bersama parti komponen dalam Perikatan Nasional (PN).

Presiden Bersatu itu berkata masih mempunyai tanggungjawab walaupun sudah meletak jawatan sebagai PM dan tidak akan berdiam diri tanpa melakukan apa-apa melihat parti yang diterajuinya tanpa nakhoda.

“Saya boleh memilih untuk berdiam diri dan tidak melalukan apa-apa selepas saya meletak jawatan. Lagipun, saya telah berusaha sedaya upaya saya untuk mempertahankan kedudukan kerajaan Perikatan Nasional.

“Tetapi saya masih mempunyai tanggungjawab sebagai Presiden Bersatu dan Pengerusi Perikatan Nasional,” katanya semasa memberi amanat sempena sambutan ulang tahun Bersatu ke-5 malam ini secara maya dalam Facebook.

Muhyiddin berkata keputusan segera perlu diambil ketika itu walaupun jawatan PM yang dipegangnya dilepaskan, namun demi memastikan kerajaan tidak jatuh kepada pembangkang yang bekerjasama dengan kleptokrat beliau perlu berfikiran rasional dan memilih Datuk Seri Ismail Sabri Yaakob sebagai penggantinya.

“Apa jadi kalau saya dan semua Ahli Parlimen Bersatu tidak mengambil apa-apa pendirian dalam pemilihan Perdana Menteri yang baharu dan pembentukan kerajaan selepas itu?

“Pertama, keadaan politik negara akan terumbang-ambing kerana suasana pada ketika itu menunjukkan tidak ada sesiapapun yang mendapat sokongan majoriti. Kedua, Pakatan Harapan dengan sokongan kumpulan kleptokrat berkemungkinan kembali menjadi kerajaan dan Bersatu menjadi pembangkang,” katanya lagi.

Jelas Muhyiddin, perbincangan untuk mencalonkan Ismail Sabri dibincang bersama dengan pimpinan parti dalam PN dan bukan diputuskan oleh UMNO secara bersendirian.

“Saya berfikiran rasional. Kerana itu saya telah berbincang dengan Ahli-Ahli Parlimen Bersatu dan pimpinan parti-parti dalam Perikatan Nasional iaitu PAS, STAR, SAPP dan GERAKAN serta pucuk pimpinan parti rakan kita iaitu GPS dan PBS supaya mencalonkan YAB Datuk Seri Ismail Sabri sebagai Perdana Menteri yang baharu,” ujarnya lagi.

Menurutnya lagi, keputusan yang dibuat PN itu bagi mengekalkan status quo kerajaan sedia kekal tetapi hanya PM sahaja bertukar, namun menegaskan PRU perlu diadakan dengan segera sebaik keadaan negara kembali selamat.

“Dengan itu, Bersatu dan parti-parti komponen Perikatan Nasional akan terus berada dalam Kerajaan untuk meneruskan usaha-usaha memulihkan negara sehinggalah tiba suatu masa pilihanraya dapat diadakan dengan selamat dan mandat dikembalikan semula kepada rakyat untuk memilih Kerajaan yang baharu,” katanya.

Apabila tiba PRU15 tiba nanti, Muhyiddin menegaskan akan mengemudi partinya mengambil bahagian dalam PRU dan menaruh yakin akan dapat kembali semula menjadi dominan di Putrajaya nanti.

“Pada masa itu, Perikatan Nasional dan saya sebagai Pengerusinya akan mengambil bahagian dalam Pilihanraya.

“InsyaAllah, dengan izin Allah dan sokongan rakyat, we will make a comeback!” katanya.

Terdahulu pada 16 Ogos lalu, Muhyiddin mengumumkan keputusannya meletakkan jawatan sebagai PM selepas hilang majoriti dan cadangan kerjasama bipartisan juga tidak mendapat sokongan parti politik pembangkang.

Pembangkang ketika itu terlalu taksub dan percaya dengan janji Ketuanya, Datuk Seri Anwar Ibrahim yang kononnya memiliki majoriti tetapi akhirnya ditipu anak muridnya yang juga Presiden UMNO, Datuk Seri Ahmad Zahid Hamidi.

Ucapan penuh di ruangan Rencana Agenda Daily


[KEMAS KINI] Kes kematian catat rekod tertinggi hari ini

Jumlah pesakit Covid-19 di seluruh negara yang meninggal dunia akibat jangkita Covid-19 dalam tempoh 24 jam sehingga 12 tengah hari tadi meningkat ke paras tertinggi sejak pandemik itu menular di negara ini awal tahun lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu, 361 pesakit meninggal dunia, meningkat berbanding 311 kes yang dilaporkan dalam tempoh sama semalam.

Beliau berkata angka terbaharu itu yang turut melibatkan 60 bukan warganegara Malaysia, melonjakkan jumlah kematian terkini kepada 19,163 kes.

Dalam tempoh sama katanya, 102 kes meninggal dunia sebelum dibawa ke hospital (BID) yang turut membabitkan 31 bukan warganegara, dilaporkan.

Mengikut data dikeluarkan Kementerian kesihatan (KKM) hari ini, lapan negeri merekodkan peningkatan kes kematian membabitkan Selangor sebanyak 67 kes, diikuti Johor (65 kes), Sabah (54 kes), Kedah (51 kes), Kuala Lumpur (34 kes), Negeri Sembilan (29 kes), Kelantan (17 kes), dan Sarawak (10 kes).

Pada masa sama beliau berkata, 22,701 pesakit disahkan sembuh menjadikan kumulatif sebanyak 1,632,631 kes sembuh berbanding jumlah kes positif sebanyak 1,900,467.

“Sebanyak 248,673 kes masih aktif dengan 904 pesakit dirawat di unit rawatan rapi (ICU) dan 430 kes memerlukan alat bantuan pernafasan,” katanya.

Bagaimanapun, jumlah pesakit yang dirawat di ICU dan yang memerlukan alat bantuan pernafasa itu hanya membabitkan individu yang disahkan positif Covid-19, bukan kes yang disyaki atau yang dalam siasatan.

Data 8 September 2021.

Terdahulu Dr Noor Hisham memaklumkan jumlah jangkitan Covid-19 di seluruh negara dalam tempoh 24 jam itu meningkat semula melebihi paras 19,000 kes, berbanding 18,547 kes yang dicatatkan semalam.

Dalam tenpoh itu katanya, 19,733 jangkitan baharu dikesan yang turut membabitkan 2,445 individu bukan warganegara Malaysia.

“Secara keseluruhannya sehingga 8 September 2021, daripada 1,900,467 kes positif Covid-19, 91.3 peratus atau 1,734,088 adalah terdiri daripada mereka yang tiada sejarah vaksinasi atau tidak lengkap divaksinasi.

“Hanya 166,379 kes (8.7 peratus) mempunyai sejarah vaksinasi lengkap. Daripada 19,733 kes harian yang dilaporkan pada hari ini, 429 pesakit adalah kategori 3, 4 dan 5, manakala 19,304 lagi kategori 1 dan 2,” katanya.

Dr Noor Hisham juga berkata dalam tempoh itu juga 35 kluster baharu dikesan menjadikan keseluruhannya 4,995 kluster dengan 3,536 kluster telah ditamatkan manakala 1,459 masih aktif.

Daripada 35 kluster baharu itu, 20 membabitkan jangkitan di tempat kerja, komuniti (11), kumpulan berisiko tinggi (dua) dan pendidikan (dua).

Lapan daripada kluster komuniti itu dilaporkan di Kelantan, manakala tujuh kluster tempat kerja direkodkan di Selangor.

Kelantan hari ini merekodkan lonjakan kes baharu daripada 1,458 semalam kepada 1,471 kes hari ini, manakala Selangor juga mencatat peningkatan kes daripada 2,407 kepada 2,989 hari ini.


Pfizer serah data vaksin kanak-kanak seawal 5 tahun kepada FDA

Pfizer dan BioNTech semalam menyerahkan data percubaan awal vaksin Covid-19 dan memaklumkan mereka akan membuat permohonan rasmi kepada pengawal selia Amerika Syarikat (AS) untuk penggunaan kecemasan bagi kanak-kanak berusia 5 ke 11 tahun, beberapa minggu akan datang.

Pentadbiran Makanan dan Ubat-Ubatan (FDA) AS memberitahu bermula awal bulan ini, mereka akan menyiapkan data kajian untuk kategori umur itu secepat mungkin.

Suntikan untuk kanak-kanak seawal usia 5 tahun mungkin akan dilaksanakan pada akhir Oktober ini.

Menurut data Akademi Pediatrik Amerika (AAP), keputusan penggunaan vaksin dalam kalangan kanak-kanak dinantikan oleh jutaan rakyat AS kerana sejak akhir-akhir ini, jangkitan dalam kumpulan itu sudah mencecah tahap paling tinggi pada awal September lalu.

Sebelum ini, Pfizer sudah diluluskan untuk disuntik kepada kanak-kanak berumur 12 hingga 15 tahun dan penggunaannya kepada mereka berumur 16 tahun ke atas diluluskan sepenuhnya, apabila tindak balas imun yang kuat pada golongan usia sasaran dalam percubaan klinikal kepada 2,688 peserta.

Kelulusan penggunaan vaksin Pfizer-BioNTech diluluskan kepada kumpulan umur 12 ke 15 tahun setelah sebulan syarikat itu mengemukakan permohonan.

Keputusan kelulusan yang cepat dapat membantu mengurangkan kemungkinan peningkatan kes pada musim luruh ini, kerana kebanyakkan sekolah di seluruh negara akan mula dibuka.

Walaupun, golongan ini kurang mendapat gejala Covid-19 yang teruk, namun mereka dapat menyebarkan virus tersebut kepada orang lain termasuk golongan rentan yang lebih berisiko mendapat gejala jangkitan teruk.

Melalui data percubaan syarikat terlibat, dua dos suntikan vaksin Pfizer dapat menghasilkan tindak balas imun pada kanak-kanak, dan perlindungan keselamatannya setanding dengan tindak balas kepada kumpulan umur yang lebih tua.

Selain itu, kajian vaksin ke atas kanak-kanak berumur 2 hingga 5 tahun dan yang berumur 6 bulan ke atas akan dilaksanakan dan dijangkakan memperoleh data mengenainya pada suku keempat tahun ini.

Manakala, di AS, vaksin Moderna masih tidak dibenarkan untuk digunakan pada remaja, namun ia telah mendapat kelulusan penggunaan kepada kumpulan umur yang sama di Eropah.

Kedua-dua vaksin – Moderna dan Pfizer – sebelum ini dikaitkan dengan kes keradangan jantung yang jarang dilaporkan berlaku pada kumpulan remaja dan dewasa, terutamanya lelaki.

Pfizer memaklumkan, melalui kajian yang dilaksanakan ke atas semua peserta, tiada kes membabitkan keradangan jantung yang dilaporkan terjadi kepada peserta kajian itu. – Agensi


RON97 naik satu sen: MoF

Harga runcit bagi petrol RON97 naik satu sen daripada RM2.99 seliter kepada RM3 seliter bermula tengah malam ini hingga 5 Januari 2022, kata Kementerian Kewangan (MoF), hari ini.

Bagaimanapun, bagi petrol RON95 dan diesel, masing-masing kekal pada harga RM2.05 seliter dan RM2.15 seliter.

MoF dalam satu kenyataan hari ini berkata, harga baharu itu adalah berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM).

MoF berkata, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel, RM2.15 seliter.

Ia meskipun harga pasaran sebenar bagi kedua-dua produk sudah meningkat melebihi paras harga siling yang sudah ditetapkan.

Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Kertas siasatan Dr Mahathir dirujuk ke Peguam Negara Selasa ini

Polis akan merujuk kertas siasatan terhadap bekas Perdana Menteri, Tun Dr Mahathir Mohamad ke Pejabat Peguam Negara, Selasa depan.

Setiausaha Polis Diraja Malaysia, Datuk Noorsiah Mohd Saaduddin berkata pihaknya sudah melengkapkan kertas siasatan itu yang bersabit kes penghinaan terhadap institusi diraja membabitkan Dr Mahathir.

“Kertas siasatan akan dirujuk kepada Pejabat Peguam Negara pada 6 Jun (Selasa) selari dengan peruntukan Perkara 145 (3) Perlembagaan Persekutuan.

“Sementara itu, siasatan berhubung isu Proklamasi Orang Melayu masih di peringkat siasatan bagi rakaman percakapan Tan Sri Abdul Hadi Awang (Presiden PAS) serta Dr P Ramasamy (Timbalan Ketua Menteri II Pulau Pinang),” katanya dalam kenyataan pada Sabtu.

Semalam, Unit Siasatan Jenayah Terkelas (USJT), D5 Bukit Aman merakam percakapan Dr Mahathir di Yayasan AlBukhary, Kuala Lumpur dipercayai berkait Proklamasi Orang Melayu yang diasasnya.

“Mahathir menyatakan beliau sedia dituduh di mahkamah dan menyatakan akan menjawab soalan-soalan di mahkamah,” kata Peguamnya, Muhammad Rafique Rashid Ali dalam satu kenyataan di Facebook, semalam.

Sebelum ini Mahathir berkata Proklamasi Orang Melayu dilihat mampu memberi kesedaran kepada orang Melayu tentang nasib mereka yang dilihat kehilangan kuasa di negara sendiri di mana jika penyatuan tidak dicapai, kedudukan kaum itu akan semakin terhakis.


ASP TikTok dari JSJN Bukit Aman

Pegawai polis wanita yang tular di media sosial kerana membuat ‘live’ atau rakaman video secara langsung menerusi TikTok semasa operasi di sebuah premis hiburan merupakan pegawai polis daripada Jabatan Siasatan Jenayah Narkotik (JSJN) Bukit Aman.

Pengarah JSJN Datuk Ayob Khan Mydin Pitchay berkata hasil siasatan awal mendapati TikTok pegawai polis berkenaan memang bersifat peribadi dan hanya bertujuan untuk mempromosikan akaun TikTok miliknya.

“TikTok miliknya mengandungi kandungan dan ucapan promosi (peribadi), saya tidak akan bertolak ansur dan tidak akan memilih bulu sama ada pegawai atau anggota polis yang terlibat.

“Sebarang salah laku melanggar prosedur operasi standard pasti tindakan akan diambil, kalau di Johor bukan setakat berpangkat ASP, Supt dan OCPD (Ketua Polis Daerah) pun saya ambil tindakan tatatertib, tiada tolak ansur,” katanya pada sidang media khas di Bukit Aman, di ibu negara hari ini.

Memetik Bernama beliau berkata perkara itu memang tidak dibenarkan dan Polis Diraja Malaysia ada mengeluarkan tiga arahan mengenai tatacara penggunaan media sosial iaitu pada Mei 2014, Ogos 2020 dan Februari 2021.

Ayob Khan berkata pihaknya kini menunggu tindakan susulan sama ada pegawai terlibat akan ditukar jabatan, dikenakan tindakan tatatertib atau diberi amaran, namun ia bergantung kepada hasil siasatan penuh.

Beliau berkata demikian kepada pemberita ketika diminta mengulas mengenai perkembangan kes pegawai polis wanita yang membuat ‘live’ TikTok semasa operasi.

Timbalan Ketua Polis Negara Datuk Razarudin Husain hari ini mengarahkan Jabatan Integriti dan Pematuhan Standard Bukit Aman membuat siasatan secara menyeluruh berhubung seorang pegawai polis wanita membuat rakaman video secara langsung menerusi aplikasi TikTok ketika operasi di sebuah pusat hiburan itu.

Ia berikutan tular sebuah video berdurasi satu minit 38 saat yang memaparkan pegawai wanita berpakaian jaket seragam operasi PDRM berpangkat ASP menerangkan tentang sebahagian skop kerjanya menjalankan serbuan dan pemeriksaan.


‘Jangan anda buat berita palsu lagi’

Ketua Pembangkang Datuk Seri Hamzah Zainudin mengingatkan Datuk Seri Anwar Ibrahim supaya tidak lagi mencipta berita bohong bertujuan memberi persepsi negatif terhadap Perikatan Nasional.

Malah, Ahli Parlimen Larut itu mencabar Anwar yang juga Perdana Menteri dan Menteri Kewangan mengambil tindakan terhadap mana-mana pihak yang melakukan kesalahan tanpa prejudis.

“Jangan buat tuduhan semberono. Rakyat Malaysia tahu bahawa Perikatan Nasional memperolehi sokongan yang besar, 74 ahli Parlimen yang telah diberikan sokongan dan madat yang kuat.

“Jangan pula sokongan yang ikhlas dan jujur daripada rakyat terhadap Perikatan Nasional ditohmah sebagai sokongan yang dibeli dengan wang perjudian.

“Sebagai seorang Menteri Kewangan, Perdana Menteri tak perlu menuduh dan mengeluarkan persepsi buruk terhadap kerajaan sebelum ini. You are the Prime Minister now, bukan ketua pembangkang lagi. I’m the ketua Pembangkang,” katanya dalam kenyataan hari ini (22 Disember 2022).

Hamzah yang juga Setiausaha Agung Perikatan Nasional dan Bersatu berkata demikian ketika mengulas kenyataan Anwar di Dewan Rakyat mengenai isu cabutan khas judi.

Beliau turut mengingatkan bahawa Menteri Kewangan (Tengku Datuk Seri Zafrul Tengku Abdul Aziz) mempunyai kuasa penuh ke atas lesen perjudian, malah beliau bertanding atas tiket Barisan Nasional (BN) bukan Perikatan Nasional dan beliau adalah Bendahari BN Selangor.

Selain itu, Hamzah juga mengingatkan Anwar supaya tidak membuat persepsi negatif terhadap Kerajaan Perikatan Nasional sebelum ini, sebaliknya menasihatkan Perdana Menteri mengambil tindakan jika ada kesalahan ketika pengurusan perbelanjaan menghadapi Covid-19.

“Tanyalah sendiri YB Senator Menteri MITI yang juga merupakan mantan Menteri Kewangan sepanjang tempoh kritikal pandemik, bagaimana tatacara pengurusan ransangan dan bantuan RM600 billion yang telah diumumkan dalam pemerintahan kerajaan lalu,” katanya.


PN umum 40 calon di Pulau Pinang, Gerakan bertanding kerusi terbanyak

Perikatan Nasional (PN) mengumumkan semua calon yang bertanding 40 kerusi bagi Pilihan Raya Negeri (PRN) Pulau Pinang pada 12 Ogos ini.

Parti Gerakan mendominasi senarai calon dengan bertanding di 19 kerusi, PAS (tujuh) dan Dewan Himpunan Penyokong PAS (DHPP) (tiga), Bersatu (tujuh) dan Bersatu-Bersekutu (empat).

Daripada 18 nama yang diumum mewakili Gerakan malam, ia membabitkan 12 muka baharu, termasuk dua bekas Ahli Dewan Undangan negeri (ADUN) dan empat calon veteran.

Dalam pada itu, Naib Presiden Bersatu, Datuk Seri Dr Ronald Kiandee, ketika mengumumkan senarai calon PN bagi 39 daripada 40 kerusi DUN Pulau Pinang berkata, calon yang dipilih adalah berlatar belakang profesional, graduan dan penuh integriti.

“Nama mereka dipilih selepas pemeriksaan menyeluruh,” katanya dipetik laporan BH.

Dalam pada itu beliau menggesa semua pengundi di enam negeri yang terbabit dengan PRN untuk keluar menunaikan tanggungjawab masing-masing sebagai pemilih, sekali gus memberikan isyarat yang kukuh kepada kerajaan campuran diterajui Datuk Seri Anwar Ibrahim.

“Kami mahu pengundi di enam negeri memberitahu Putrajaya bahawa sudah cukup. Mereka bertuah kerana diberi peluang untuk berbuat demikian.

“Kami yakin kami akan mencapai kemenangan di enam negeri untuk mendekatkan PN dengan Putrajaya,” katanya.

Sementara itu, Pesuruhjaya PAS Pulau Pinang, Muhammad Fauzi Yusoff berkata tiga daripada 10 calon PAS adalah bukan Melayu daripada Dewan Himpunan Penyokong PAS (DHPP).

Suruhanjaya Pilihan Raya menetapkan 12 Ogos sebagai hari pengundian PRN di Selangor, Kedah, Kelantan, Terengganu, Pulau Pinang dan Negeri Sembilan, manakala tarikh penamaan calon pada Sabtu ini dan pengundian awal pada 8 Ogos.

Senarai calon PN di Pulau Pinang:

N1 Penaga – Mohd Yusni Mat Piah (PAS)

N2 Bertam – Khaliq Mehtab Mohd Isyaq (Bersatu)

N3 Pinang Tunggal – Bukhori Ghazali (PAS)

N4 Permatang Berangan – Mohd Sobri Salleh (PAS)

N5 Sungai Dua – Muhammad Fauzi Yusoff (PAS)

N6 Telok Ayer Tawar – Azmi Alang (Bersatu)

N7 Sungai Puyu – Teoh Chin Siang (PAS-DHPP)

N8 Bagan Jermal – Ong Chuan Jin (Bersatu-Bersekutu)

N9 Bagan Dalam – Jayaraman K Kunchu Kannu (PAS-DHPP)

N10 Seberang Jaya – Izhar Shah Arif Shah (Bersatu)

N11 Permatang Pasir – Amir Hamzah Abdul Hashim @ Md Hashim (PAS)

N12 Penanti – Zulkefli Bakar (Bersatu)

N13 Berapit – Lee Kok Keong (Gerakan)

N14 Machang Bubuk – Tan Hum Wei (Gerakan)

N15 Padang Lalang – Suresh Devaraj Naidu (Bersatu-Bersekutu)

N16 Perai – Sivasuntaram Rajalinggam (Gerakan)

N17 Bukit Tengah – Baljit Singh Jigiri Singh (Gerakan)

N18 Bukit Tambun – Tan Gia Wei (Gerakan)

N19 Jawi – Koh Tien Yew (PAS-DHPP)

N20 Sungai Bakap – Nor Zamri Latiff (PAS)

N21 Sungai Acheh – Zulkifli Ibrahim (Bersatu)

N22 Tanjong Bunga – Hng Chee Wey (Gerakan)

N23 Air Putih – Kong Cheng Ann (Gerakan)

N24 Kebun Bunga – Tan Zhen Zune (Gerakan)

N25 Pulau Tikus – Tang Ching Sern (Gerakan)

N26 Padang Kota – H’ng Khoon Leng (Gerakan)

N27 Pengkalan Kota – Suthakaran Subramaniam (Gerakan)

N28 Komtar – Cheah Kim Huat (Bersatu-Bersekutu)

N29 Datok Keramat – Heng See Lin (Gerakan)

N30 Sungai Pinang – Ng Fook On (Gerakan)

N31 Batu Lancang – Mohd Aswaad Jaafar (Gerakan)

N32 Seri Delima – Mohan Apparoo (Bersatu-Bersekutu)

N33 Air Itam – Cheang Chee Gooi (Gerakan)

N34 Paya Terubong – Ooi Ghee Un (Gerakan)

N35 Batu Uban – Mok Kok On (Gerakan)

N36 Pantai Jerejak – Oh Tong Keong (Gerakan)

N37 Batu Maung – Azahari Aris (Bersatu)

N38 Bayan Lepas – Dominic Lau Hoe Chai (Gerakan)

N39 Pulau Betong – Mohamad Shukor Zakariah (PAS)

N40 Telok Bahang – Muhamad Kasim (Bersatu)


Solat jemaah rapat saf: Jakim adakan muzakarah, kaji SOP

Jabatan Kemajuan Islam Malaysia (Jakim) akan mengkaji prosedur operasi standard (SOP) berkaitan susunan saf ketika solat berjemaah agar ia dapat dirapatkan kembali.

Menteri di Jabatan Perdana Menteri, Idris Ahmad berkata, kajian itu akan dilakukan melalui muzakarah khas pada Rabu ini bagi membincangkan lebih banyak kelonggaran aktiviti masjid dan surau dengan melibatkan Jawatankuasa Muzakarah Majlis Kebangsaan Bagi Hal Ehwal Agama Islam.

“Ini termasuklah cadangan supaya prosedur operasi standard (SOP) dikaji untuk dibolehkan susunan saf ketika solat berjemaah dapat dirapat kembali,” katanya menerusi kenyataan.

Langkah itu susulan pengumuman Perdana Menteri, Datuk Seri Ismail Sabri Yaakob mengenai peralihan fasa dan kelonggaran SOP Pelan Pemulihan Negara (PPN) kelmarin.

Justeru ujarnya, muzakarah pada kali ini bertujuan mendengar taklimat mengenai penilaian risiko semasa Covid-19 oleh Kementerian Kesihatan (KKM) dan membincangkan perubahan SOP.

Semalam, kerajaan Arab Saudi mula membenarkan umat Islam di negara itu menunaikan solat fardu berjemaah dengan kembali merapatkan saf selepas lebih setahun perlu dijarakkan.

Video secara langsung suasana jemaah di Masjidil Haram solat dengan saf rapat disiarkan TV AlHijrah turut tular diperkatakan ramai warganet tempatan yang turut merindui situasi itu.

Bagaimanapun, semua pengunjung termasuk di Masjid Nabawi di Madinah, masih wajib lagi memakai pelitup muka serta lengkap dua dos vaksin dan mendaftar dalam aplikasi ditetapkan.

Mengulas lanjut, Idris berkata, semua ahli muzakarah yang terdiri daripada mufti setiap negeri, ahli-ahli dilantik dalam kalangan pakar telah dijemput hadir memperincikan SOP berkenaan.

Beliau menambah, KKM dan Majlis Keselamatan Negara (MKN) turut akan dijemput untuk memberikan pandangan mereka dalam sesi perbincangan muzakarah khas.

“Saya percaya, satu keputusan demi maslahah umum dapat dicapai dan berharap aktiviti di masjid dan surau khasnya solat berjemaah seperti sediakala dengan SOP tertentu,” katanya.


GTA hanya beri kelebihan kepada UMNO, BN, kata Wan Saiful

Kehadiran Gerakan Tanah Air (GTA) dalam persada politik negara hanya akan memberi kelebihan kepada UMNO dan Barisan Nasional (BN), apabila undi akan berpecah dalam kalangan parti-parti lawan pada Pilihan Raya Umum Ke-15 (PRU-15) akan datang.

Ketua Penerangan Bersatu Malaysia Datuk Wan Saiful Wan Jan berkata walaupun sukar untuk gabungan yang diketuai Tun Dr Mahathir Mohamad itu untuk menubuhkan kerajaan tanpa kerjasama dengan mana-mana pihak, ini secara tidak langsung akan membuatkan UMNO-BN gembira.

“GTA adalah satu gabungan yang baharu dan dianggotai oleh parti yang cita-citanya tinggi. Realitinya, tidak mudah menubuhkan parti-parti politik di Malaysia.

“Bagi saya, setiap satu undi diberikan kepada mereka yang very ‘unlikely’ untuk boleh menubuhkan kerajaan, itu akan memberikan kelebihan kepada UMNO-BN.

“Strateginya amat mudah. Kalau sekiranya undi-undi yang tidak menyokong UMNO-BN dan undi yang selain UMNO-BN berpecah, maka faedahnya kepada mereka.

“UMNO-BN pasti gembira apabila undi selain daripada mereka ini menjadikan parti-parti kecil yang semakin banyak merebutkan undi yang sama. Ini menimbulkan persoalan, apa hala tuju mereka (GTA) nak bawa sebenarnya? Bagi saya, GTA ini mungkin cita-cita tinggi tetapi realitinya apa yang akan berlaku,” katanya.

Wan Saiful mengulas mengenai pandangannya berhubung kehadiran GTA dalam politik negara menuju PRU-15.

Dalam pada itu, Wan Saiful menasihatkan pengundi membuat keputusan bijak untuk memberikan undi mereka dalam memastikan negara ditadbir urus dengan lebih baik dan kebajikan rakyat terbela.

“Jadi, pengundi yang kena buat keputusan adakah mereka nak berikan undi kepada parti yang lain dan seterusnya memberi kelebihan kepada UMNO-BN?” soalnya.


Tiada varian baharu Omicron dikesan setakat ini: KKM

Varian baharu, Omicron yang dikatakan lebih ganas dan cepat menular tidak dikesan penularannya dalam negara setakat ini, kata Kementerian Kesihatan (KKM).

KKM menafikan varian Omicron dikesan di Perak seperti didakwa dalam media sosial dan setakat ini tidak dikesan dalam Malaysia, kata Pasukan Respon Pantas dalam satu kenyataan.

“Orang ramai disaran agar menghentikan penyebaran maklumat daripada sumber yang tidak sahih yang boleh menimbulkan kebimbangan dan keresahan dalam kalangan orang ramai,” katanya dalam satu hantaran yang dimuat naik dalam Facebook rasmi KKM, hari ini.

Beberapa negara Afrika merekodkan penemuan varian B.1.1.529 yang diberi nama Omicron pada 9 November lalu, sebelum dilaporkan kepada Pertubuhan Kesihatan Sedunia (WHO), pada 24 November.

Susulan itu, kebanyakan negara termasuk Malaysia menguatkuasakan perintah larangan perjalanan melibatkan negara Afrika bagi mengelak penularan varian baharu itu.

Jumaat lalu, Menteri Kesihatan Khairy Jamaluddin Abu Bakar mengumumkan pengembara Malaysia yang merancang melawat Afrika Selatan, Botswana, Eswatini, Lesotho, Mozambique, Namibia dan Zimbabwe, adalah tidak dibenarkan, bermula keesokkannya susulan penemuan varian baharu Covid-19 iaitu B.1.1.529 iaitu Omicron.

Selain itu, sekatan sementara kepada semua warga asing yang mempunyai sejarah perjalanan dalam tempoh 14 hari ke semua negara terbabit turut dilaksanakan.


PRN Sarawak: Lebih 9,300 anggota polis pantau SOP, buat kawalan

Polis Diraja Malaysia telah bersiap sedia menghadapi Pilihan Raya Negeri (PRN) Sarawak, dengan mengatur gerak 9,356 anggotanya bagi melakukan kawalan keselamatan serta memastikan prosedur operasi standard (SOP) dipatuhi bermula 6 Disember ini.

Timbalan Ketua Polis Negara, Datuk Seri Mazlan Lazim berkata pihaknya sudah bersiap sedia dengan keanggotaan polis Sarawak adalah mencukupi untuk memastikan PRN negeri itu berjalan lancar.

“Semua anggota dan pegawai membabitkan kontinjen Sarawak, namun Bukit Aman bersedia menambah petugas jika diperlukan.

“Polis sudah bersiap sedia dan kami tidak mempunyai sebarang masalah menghadapi penugasan PRN Sarawak tidak lama lagi.

“Oleh itu, saya menasihatkan orang ramai tidak cuba mencetuskan kekecohan dan mematuhi SOP untuk memastikan PRN ini berjalan lancar,” katanya pada sidang media selepas merasmikan Ibu Pejabat Polis Daerah (IPD) Gombak, hari ini.

Suruhanjaya Pilihan Raya (SPR) sebelum ini memaklumkan hari penamaan calon ditetapkan pada 6 Disember, pengundian awal (14 Disember) dan pengundian biasa (18 Disember), dengan kempen selama 12 hari.

Terdapat seramai 1,252,014 pengundi biasa berdasarkan daftar pemilih yang dikemas kini sehingga 2 November 2021, dan 12,585 anggota tentera dan pasangan, 10,458 orang anggota polis dan pasangan serta 113 pengundi tidak hadir luar negara.

Sementara itu beliau berkata, sehingga kini 2,596 Pasukan Petugas Khas Operasi Pematuhan digerakkan di seluruh negara bagi memantau SOP Pelan Pemulihan Negara (PPN).

Katanya, polis akan memberi penekanan terhadap pematuhan SOP PPN susulan kelonggaran beberapa sektor dan pergerakan orang ramai.

“Orang ramai mula keluar rumah ketika fasa PPN. Bila sudah keluar sudah tentu mereka kadang-kala langgar SOP. Dalam hal ini, kita sediakan 2,956 pasukan untuk pemantauan pematuhan di seluruh negara.

“Untuk Selangor sahaja, kita tubuhkan 339 pasukan, manakala kalau di Gombak kita ada 14 pasukan untuk laksanakan tanggungjawab mereka.

“Kita fokus kepada yang mereka melanggar SOP. Jika mereka degil, kita akan ambil tindakan kompaun mengikut Akta 342 (Akta Pencegahan dan Pengawalan Penyakit Berjangkit 1988),” katanya.


PKP penuh sebulan patut dilaksanakan, kata Tun Dr Mahathir

Perintah Kawalan Pergerakan (PKP) penuh selama sebulan sebagaimana dilaksanakan pada Mac tahun lalu mungkin satu-satunya cara untuk mengekang penularan dan jangkitan wabak Covid-19, kata bekas Perdana Menteri, Tun Dr Mahathir Mohamad.

Beliau berkata, ketika negara mula-mula diserang wabak Covid-19 seluruh negara menerima PKP penuh sehingga tiada kelihatan kenderaan di jalan raya.

Katanya, selepas sebulan PKP penuh dilaksanakan, negara mencapai kejayaan sehinggakan kes baharu jangkitan dan kematian tidak melebihi 10 kes sehari.

“Kita menjadi lebih yakin. Kita yakin kita tahu bagaimana menangani wabak tersebut. Dan kita mengadakan pilihan raya di Sabah. Sejak itu, kita telah melihat peningkatan jumlah kes hingga tahap yang menakutkan. Pada puncaknya terdapat lebih dari 6,000 kes sehari (19 Mei 2021),” katanya menulis dalam laman blog beliau hari ini.

Dr Mahathir berkata, keengganan kerajaan menutup bazar Ramadan sejak awal menyebabkan kes harian jangkitan Covid-19 meningkat, dan apabila keadaan menjadi tidak terkawal maka bazar itu ditutup hingga menyebabkan kerugian kepada peniaga.

Beliau berkata, apa pun yang mungkin menjadi penyebab berlakunya lonjakan, keperluan mendesak ketika ini adalah untuk mengurangkan jumlah kes baharu.

Katanya, adalah tepat apabila kerajaan memperkenalkan semula PKP sekarang ini, tetapi ianya kurang tegas dalam pelaksanaannya.

“Namun mengurung orang ramai di rumah bermaksud mereka tidak akan mempunyai wang dan makanan, dan untuk itu kerajaan mesti bertanggungjawab menjaga kehidupan rakyat.

“Harus ada kantin umum di mana makanan disediakan, dibungkus dan dihantar ke rumah,” katanya sambil mencadangkan perkhidmatan kurier diguna untuk menghantar makanan kepada penduduk.

Katanya, pihak berkuasa, termasuk polis dan tentera harus sangat tegas dalam memastikan orang ramai tidak keluar membeli-belah atau melakukan apa-apa.

“Vaksinasi mesti dipercepat. Kita harus menerima apa sahaja vaksin yang telah digunakan di negara lain secara meluas. Usaha khas harus dilakukan agar orang kampung diberi vaksin. Pelitup muka mesti dipakai, dan tangan sentiasa dicuci.

“Ujian yang kerap harus dilakukan untuk memastikan semua orang yang dijangkiti dikenal pasti dan dikuarantin. Suntikan vaksin pertama dapat membantu mengurangkan jumlah kes baru, tetapi mereka yang sudah menerima vaksin perlu diuji berulang kali,” katanya.


Kes di 13 negeri melonjak hari ini, Selangor kembali catat empat digit

Hanya tiga negeri sahaja hari ini yang mencatat penurunan kes harian baharu, berbanding semalam, manakala 13 yang lain merekodkan peningkatan dengan kes di Selangor kembali melepasi tiga digit.

Berdasarkan statistik dikeluarkan Jabatan Kesihatan Negeri-Negeri malam tadi, Pulau Pinang, Melaka dan Kelantan merekodkan penurunan jangkitan dalam tempoh 24 jam sehingga 12 tengah hari tadi, berbanding semalam.

Jangkitan di Selangor hari ini naik sebanyak 343 kes iaitu daripada 975 yang direkodkan semalam kepada 1,318 kes hari ini, menjadikan kumulatif positif di negeri itu sebanyak 808,941 kes.

Namun, sehingga semalam seramai 785,888 pesakit telah sembuh dan 11,687 kes masih aktif. Negeri itu juga merekodkan 10,048 kes kematian sejak awal penularan Covid-19 pada 2020 lalu.

Daripada jumlah kes aktif itu, seramai 10,528 pesakit menjalani kuarantin di rumah; 489 ditempatkan di PKRC; 645 dimasukkan ke hospital dan 25 dirawat di unit rawatan rapi (ICU), termasuk 10 daripadanya memerlukan alat bantuan pernafasan.

Sebanyak 41 daripada 1,334 kluster yang dikesan di negeri itu juga masih aktif, dengan 19 daripadanya melibatkan tempat kerja, diikuti pendidikan (13), komuniti (enam), dan kumpulan berisiko tinggi (tiga).

Sehingga semalam, seramai 4,785,825 atau 94.6 peratus populasi di Selangor telah lengkap divaksinasi, 4,851,472 atau 95.8 peratus menerima sekurang-kurangnya satu dos, dan 2,772,698 atau 49.9 peratus lagi menerima dos penggalak.

Statistik juga menunjukkan, jangkitan Covid-19 di Johor melonjak daripada 567 kes semalam kepada 700 kes dalam tempoh 24 jam sehingga 12 tengah hari tadi.

Johor akan mengadakan Pilihan Raya Negeri (PRN) tidak lama lagi. Bagaimanapun, sehingga semalam terdapat 9,170 kes yang masih aktif.

Setakat ini, negeri itu merekodkan 255,728 kes positif, dengan sehingga semalam sebanyak 241,952 pesakit sembuh dan 3,906 pesakit meninggal dunia.

Manakala bagi negeri-negeri lain, Kedah mencatat 455 kes baharu berbanding 367 semalam; diikuti Kuala Lumpur (390 kes baharu, 378 semalam); Sabah (335 kes baharu, 314 semalam); dan Negeri Sembilan (311 kes baharu, 201 semalam).

Pahang pula mencatat 256 kes baharu berbanding 194 semalam; diikuti Perak (148 kes baharu, 126 semalam); Terengganu (69 kes baharu, 59 semalam); Putrajaya (38 kes baharu, 34 semalam); Perlis (17 kes baharu, lapan semalam); Sarawak (13 kes baharu, 10 semalam); dan Labuan (satu kes baharu, sifar kes semalam).

Setakat ini, negara merekodkan 2,844,969 kumulatif kes positif dengan 2,766,254 pesakit telah sembuh dan 31,918 kes kematian, serta 45,699 kes masih aktif.

Daripada jumlah kes aktif itu seramai 38,545 pesakit menjalani kuarantin di rumah; 4,188 ditempatkan di PKRC; 2,835 dimasukkan ke hospital; dan 131 pesakit dirawat di ICU, dengan 65 daripadanya memerlukan alat bantuan pernafasan.


Ahli Parlimen keluar parti perlu kosongkan kerusi disandang kecuali dipecat

Kerusi yang disandang Ahli Parlimen (MP) keluar parti perlu dikosongkan bagi memberi laluan pilihan raya diadakan semula di kawasan tersebut.

Bagaimanapun, pengecualian diberikan kepada MP yang dipecat tidak akan kehilangan kerusi yang disandang dan tiada pilihan raya semula perlu diadakan, kata Perdana Menteri Datuk Seri Ismail Sabri Yaakob semasa membentangkan Rang Undang-Undang (RUU) Perlembagaan (Pindaan) (No 3) 2022 berkaitan larangan Ahli Parlimen bertukar parti hari ini di Dewan Rakyat.

Dalam pembentangan RUU tersebut hari ini, terdapat lapan lapan parameter utama yang digariskan bagi menghalang mana-mana MP bertukar parti sewenang-wenangnya tanpa batasan.

Perdana Menteri berkata, MP yang meninggalkan parti politiknya selepas menang pilihan raya untuk menjadi wakil rakyat Bebas juga perlu mengosongkan kerusi disandang.

Jelasnya, RUU itu memperincikan keanggotaan MP merujuk kepada keahlian mereka dalam sesebuah parti politik, dan bukan keanggotaan parti itu dalam mana-mana gabungan.

Bagaimanapun, katanya, RUU itu turut memperuntukkan beberapa pengecualian kepada wakil rakyat yang bertukar parti, antaranya MP dipecat daripada partinya tidak perlu mengosongkan kerusi Parlimen disandang.

“Ahli Dewan Rakyat yang keluar daripada parti politik dalam satu parti gabungan dan menyertai parti politik yang lain dalam parti gabungan yang sama atau berbeza, adalah terhenti menjadi Ahli Dewan Rakyat.

“Mana-mana Ahli Dewan Rakyat yang bertukar parti atau meninggalkan parti politik yang beliau menjadi calon semasa pilihan raya, untuk menjadi Ahli Dewan Rakyat Bebas, akan terhenti menjadi Ahli Dewan Rakyat dan perlu mengosongkan kerusi,” katanya.

Beliau berkata demikian ketika membentangkan RUU Perlembagaan (Pindaan) (No 3) 2022 berkaitan larangan Ahli Parlimen bertukar parti di Dewan Rakyat, hari ini.

Mengulas lanjut, Ismail Sabri memaklumkan, RUU memperincikan keanggotaan seorang Ahli Dewan Rakyat merujuk kepada keahlian dalam parti politik sahaja, dan tidak membabitkan keanggotaan partinya dalam mana-mana gabungan.

Ia bermakna, sekiranya sesebuah parti politik keluar daripada gabungannya seperti yang berlaku pada 2020 apabila BERSATU memutuskan untuk keluar daripada Pakatan Harapan (PH), parti itu tidak kehilangan kerusi.

Menurut Perdana Menteri, keanggotaan Ahli Dewan Rakyat dalam parti gabungan tidak diambil kira kerana persoalan dasar yang menjadi asas kepada penggubalan RUU itu adalah membabitkan keahlian mereka dalam parti politik.

“Penggunaan simbol parti politik atau simbol parti gabungan tidak akan diambil kira dalam RUU berkaitan dengan larangan Ahli Dewan Rakyat bertukar parti,” katanya.

Berhubung pengecualian dalam RUU itu, katanya, selain pemecatan Ahli Dewan Rakyat daripada parti, RUU berkenaan turut mengecualikan kewajipan mengosongkan kerusi kepada Ahli Dewan Rakyat, jika parti politik mereka terbubar atau pendaftaran parti politik itu dibatalkan.

Selain itu, katanya, pengecualian itu turut diberikan kepada mana-mana Ahli Dewan Rakyat yang dipilih menjadi Yang Dipertua Dewan Rakyat.

Pada masa sama, katanya, RUU itu turut menyediakan peruntukan sama untuk Ahli Dewan Undangan Negeri (ADUN) dengan memasukkan seksyen baharu 7A ke dalam Jadual Kelapan Perlembagaan Persekutuan.

Namun, seperti dimaklumkan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar sebelum ini, penguatkuasaan seksyen 7A itu tertakluk kepada persetujuan Sultan dan Yang di-Pertua negeri serta kelulusan di peringkat DUN.

Terdahulu, Ismail Sabri mula membentangkan RUU itu di Dewan Rakyat sekitar jam 11.40 pagi, untuk ia mula dibahaskan selama dua hari bermula hari ini.

Selepas perbahasan dan penggulungan, undian belah bahagian perlu dilaksanakan untuk membolehkan RUU itu diluluskan di Dewan Rakyat.

Perkara 159 Perlembagaan memperuntukkan sesuatu RUU bagi meminda Perlembagaan, selain yang dikecualikan daripada peruntukan itu, hanya boleh diluluskan di Parlimen dengan sokongan tidak kurang dua pertiga pada bacaan kali kedua dan ketiga.


Kancil kuning tular di media sosial disita polis

Selepas tular sebuah kereta Perodua Kancil berwarna kuning dalam media sosial yang dipandu tanpa berbumbung, pihak polis akhirnya menyita kenderaan tersebut kerana tindakan pemilik kereta tersebut yang melanggar undang-undang jalan raya.

Kereta Kancil tersebut tersebut ditahan kira-kira jam 1 pagi semalam di Bandar Metropolitan, Kepong, kata Ketua Jabatan Siasatan dan Penguatkuasaan Trafik Kuala Lumpur ACP Zulkefly Yahya.

“Hasil pemeriksaan kenderaan berkenaan didapati tidak mempunyai cukai jalan, tidak mempunyai bumbung selain tayar kereta hadapan sebelah kanannya telah pecah,” katanya dalam kenyataan hari ini.

Beliau berkata pemeriksaan ke atas kereta kuning itu dilakukan berikutan satu video tular di aplikasi Tiktok berkaitan kenderaan itu.

Zulkefly berkata polis dalam masa sama membuat pemeriksaan ke atas pemilik kenderaan berkenaan yang berasal dari Raub, Pahang yang dipercayai gelandangan sebelum mendapati dia turut tidak mempunyai lesen memandu.

Beliau berkata lelaki itu turut menunjukkan sebuah lagi kereta Perodua Kancil berwarna hijau juga tidak mempunyai nombor pendaftaran selain cermin pecah pada bahagian pintu belakang sebelah kiri.

Menurutnya, polis menyita kedua-dua kereta berkenaan di bawah Seksyen 64 Akta Pengangkutan Jalan (APJ) 1987 kerana tidak layak untuk berada di atas jalan raya dan membahayakan kepada pengguna yang lain.

“Saman turut dikeluarkan terhadap pemandu itu atas kesalahan tiada lesen memandu,” katanya.


Veteran PKR kecewa pemecatan dibuat secara tidak sopan

Bekas Naib Presiden PKR Tian Chua yang dipecat semalam kecewa dengan keputusan parti memecatnya tanpa sebarang pemakluman secara rasmi tetapi sebaliknya dibuat menerusi kenyataan media sahaja.

Veteran PKR itu sedih dan kecewa dengan layanan parti tersebut terhadapnya yang disifatkan tidak sopan walhal sudah lama berjuang sejak awal bersama parti, malah tindakan tersebut dilihat bertentangan dengan prinsip keadilan yang menjadi pegangan.

“Sebagai aktivis PKR yang menyaksikan kelahiran gerakan ini dan terlibat berterusan dalam perjuangan selama lebih dua dekad, sudah tentunya saya sedih dan kecewa dengan keputusan tersebut.

“Sepanjang perjalanan perjuangan ini, saya tidak sekali pun pernah melakukan sesuatu yang bertentangan dengan prinsip atau objektif politik parti. Hati nurani saya bersih,” katanya dipetik laporan Malaysiakini.

Dia juga berkata akan terus berjuang untuk pembaharuan dan rakyat walaupun tidak lagi bersama PKR.

“Saya menyertai perjuangan Reformasi sejak 1998 hanya dengan tujuan membawa perubahan demokrasi kepada tanah air. Saya sedikit pun tidak menyesali setiap minit yang ditabur dalam perjuangan ini,” katanya lagi.

Mesyuarat Majlis Pimpinan Pusat (PKR) memutuskan untuk memecat Tian Chua serta empat lagi anggota kerana bertanding sebagai calon bebas dalam Pilihan Raya Umum Ke-15 (PRU-15) lalu.

Dia bertanding sebagai calon bebas di kawasan Parlimen Batu – kerusi yang dipengangnya antara 2008 hingga 2018 – dan berdepan penyandang dari PKR, P Prabakaran.

Untuk rekod, Tian Chua menyokong Prabakaran yang merupakan calon bebas pada PRU 2018 setelah dia sendiri hilang kelayakan untuk bertanding.


Elak pokai selepas Aidilfitri

SAMBUTAN Ramadan dan Hari Raya Aidilfitri pada tahun ini lebih meriah setelah dua tahun kita terpaksa menyambutnya dalam suasana penguatkuasaan Perintah Kawalan Pergerakan (PKP).

Bagaimanapun, masyarakat perlu bijak merancang perbelanjaan agar tidak menghadapi masalah kewangan selepas berakhirnya musim perayaan nanti.

Walaupun sangat teruja tetapi jangan sesekali terlalu ghairah berbelanja sehingga memudaratkan kehidupan kita kelak.

Hal ini sangat penting kerana kita khuatir masyarakat leka dan boros berbelanja menghabiskan semua pengeluaran khas Kumpulan Wang Simpanan Pekerja (KWSP) yang dibenarkan sehingga RM10,000 serta pembayaran Bantuan Keluarga Malaysia (BKM) yang disediakan oleh kerajaan untuk meringankan beban kewangan rakyat.

Harus diingat, kebenaran pengeluaran KWSP serta pemberian BKM adalah untuk membantu rakyat meneruskan kehidupan tatkala ekonomi belum pulih sepenuhnya serta kita sedang berhadapan dengan masalah kenaikan kos sara hidup yang tinggi.

Jadi, wang tunai yang diperoleh ini perlu diuruskan dengan bijak supaya dapat membantu kita meneruskan kelangsungan kehidupan untuk suatu tempoh lebih panjang.

Sementara itu, Pensyarah Fakulti Ekonomi dan Muamalat, Universiti Sains Islam Malaysia, Profesor Madya Dr. Nuradli Ridzwan Shah Mohd. Dali berkata, perancangan awal sangat penting supaya seseorang itu dapat berbelanja secara berhemah dan mengikut kemampuan.

“Secara psikologinya, kita akan berbelanja lebih pada bulan Ramadan dan perayaan apatah lagi ia disambut setahun sekali sehingga membuatkan kita berasa tidak kesah untuk membeli sesuatu sempena meraikannya.

“Namun, sebagai pengguna yang bijak, kita perlu membuat kira-kira dan mengukur tahap kemampuan dengan pendapatan diperolehi agar kelak tidak dibebani hutang,” ujarnya.

Tambah beliau, ekoran pandemik Covid-19 yang melanda negara sejak dua tahun lalu, pembelian secara online semakin rancak dan aktiviti tersebut melonjak naik apabila tiba musim perayaan.

Oleh itu, disiplin diri penting agar tidak boros berbelanja apatah lagi kini kita boleh membeli dengan lebih mudah dengan hanya dihujung jari.

Beliau turut memberitahu, pembelian dipengaruhi oleh pelbagai faktor psikologi yang sangat subjektif seperti keluarga dan pengaruh sekeliling terutama media sosial.

“Sebagai contoh, anak remaja akan lebih tertarik untuk membeli sesuatu seperti diperlihatkan oleh influencer dalam media sosial.

“Justeru, perancangan dan kawalan pembelian sangat penting supaya tidak boros berbelanja serta ukur baju di badan sendiri,” ulasnya lagi.


Lagi isu PMX dan pelajar : Tingkah laku Anwar memalukan

Perdana Menteri, Datuk Seri Anwar Ibrahim sekali lagi dikritik berkait cara beliau menjawab soalan pelajar pada sesi dialog di Kolej Matrikulasi Pulau Pinang, Sabtu lalu.

Naib Presiden Gerakan, Datuk Baljit Singh mengkritik Anwar yang disifatkan pembuli malah jawapan itu tidak sepatutnya keluar dari mulut seorang pemimpin nombor satu negara.

Baljit yang juga calon Perikatan Nasional (PN) Dewan Undangan Negeri (DUN) Bukit Tengah berkata jawapan Anwar itu  tidak sepatutnya keluar dari mulut seorang perdana menteri dan menganggapnya seperti pembuli.

“Adakah perdana menteri tidak dapat membezakan antara musuh politik dan pelajar muda? Kerana itulah satu-satunya penjelasan tidak rasional kerana ia bercampur dengan agenda politik.

“Beliau perlu memahami perasaan rakyat Malaysia terutamanya pelajar yang sedang kecewa bukannya menjawab dalam keaadan emosi,” katanya lapor MalaysiaGazette, hari ini.

Jelas Baljit yang juga calon Perikatan Nasional (PN) DUN Bukit Tengah pelajar sekarang sudah matang dan mempunyai keinginan untuk memahami landskap politik Malaysia.

“Tingkah laku seperti itu amat memalukan. Mana perginya ‘pendekar-pendekar’ DAP yang selama ini memperjuangkan hak sama rata di Malaysia.

“Mana Timbalan Menteri Pendidikan daripada DAP? Adakah hanya diam membisu bersembunyi di belakang Anwar setelah menjadi kerajaan” soalnya.

Pertemuan terbaru Anwar dengan pengundi muda kelmarin menyaksikan beliau kelihatan berada dalam kemarahan dengan seorang pelajar yang bertanya kepadanya sama ada kerajaan akan menghapuskan sistem kuota yang memihak kepada Bumiputera.

Sebelum mengemukakan soalan, pelajar itu merayu supaya diberi masa untuk memberi penjelasan supaya dia tidak disalah tafsir.

“Sebelum saya bertanya soalan saya, saya ingin menyatakan bahawa saya ingin mengambil masa 1-2 minit untuk bertanyakan soalan dan juga memberi sedikit penjelasan, supaya ia tidak disalah tafsir,” katanya,

Walaupun begitu, Anwar menghalangnya beberapa kali ketika dia cuba menjelaskan soalannya membuatkan pelajar itu tergamam seketika.

Anwar kemudian memberitahunya bahawa dia sepatutnya mengikuti sesi ‘Temu Anwar’ sebelum ini.

“Saya sudah jawab. Lain kali ikut,” katanya sebelum menjawab soalan tersebut selama kira-kira 10 minit sambil mengkritik pelajar itu kerana tidak berlaku adil kepada Bumiputera di sekolah pedalaman.

Anwar juga berkata jika beliau ‘memuaskan’ pelajar itu dengan memansuhkan sistem kuota, ia akan menyebabkan beliau kalah dalam pilihan raya.

“Nak puas(kan) hati anda, Anwar Ibrahim hari ini batalkan sistem kuota. Kami akan kalah semua pilihan raya di negara ini. Anda akan derita lebih (jika negara ini) ditadbir oleh PAS dan Bersatu. Faham?,” katanya.


DAP menyanggah Islam

“Kit Siang mahu Umno lebih kuat dari Bersatu, PAS.

Lim Kit Siang berkata kenyataan yang dibuatnya mengenai isu pembebasan Najib Razak bertujuan untuk melihat UMNO menjadi lebih kuat berbanding PAS dan Bersatu.

Veteran DAP itu berkata satu-satunya cara untuk UMNO kembali gemilang seperti dahulu ialah dengan parti tersebut kembali berpegang kepada dasar dan prinsip asas pembinaan negara seperti yang termaktub dalam perlembagaan dan Rukun Negara.” (Malaysiakini, 17 April 2023)

Kenyataan yang tidak seharusnya dibaca yang tersurat sahaja tanpa memahami yang tersirat, kenyataan yang dibuat tidak menyembunyikan perjuangan dan hala tuju parti DAP.

Tidak menghairankan apabila DAP yang berprinsip dan berkonsepkan sosialisme, sekularisme dan Malaysian Malaysia mengikut undang-undang tubuhnya, mengambil pendekatan pragmatik.

Justeru, perlu dilakukan muhasabah terhadap parti yang menjadi salah satu mazhab kepada asal usul falsafah Karl Marx, yang diubah suai mengikut realiti dan situasi yang berbeza dalam masyarakat pelbagai kaum, agama dan budaya.

Sebelum ini, DAP telah menyertai gabungan 55 buah parti demokratik sosial, sosialis dan buruh yang lain di seluruh dunia, sebagai ahli Sosialis Antarabangsa (SI) dalam sebuah persidangan di Zurich, Switzerland.

Adapun di Malaysia semua kumpulan kiri bersekongkol bersama DAP, termasuk kumpulan komunis yang paling ekstrem sehingga diharamkan. Setelah tidak ada tempat dalam hutan rimba, maka bersembunyilah mereka dalam DAP.

Dulu PAS bertahaluf dengan DAP dan bersama parti-parti lain dalam gagasan pembangkang berkonsepkan titik persamaan kemanusiaan yang tidak menyentuh dasar parti dan tidak terpesong hala tujunya.

Apabila PAS mencapai sedikit kejayaan dalam kerjasama itu, sehingga berjaya memerintah Kelantan dan Terengganu, terkini memimpin Kedah pula, serta menambah kerusi di Parlimen, maka dianggapnya bahaya gelombang hijau kerana PAS mendapat kerusi terbanyak. Tafsiran yang ekstrem terhadap PAS, bukan kerana salahnya, tetapi kerana sikap menolak kebenaran secara tidak adil.

Begitulah ketidakselesaan DAP ketika PAS pernah mengatasi parti-parti lain dalam Pakatan Rakyat. Maka, menjadi kewajipan PAS melaksanakan Islam melalui proses demokrasi berparlimen dan konsep federalisme melalui negeri-negeri yang berada di bawah kerajaan PAS dan bersuara di Parlimen berkonsepkan amar ma‘ruf dan nahi munkar.

Begitu juga beberapa dialog diadakan dengan semua pihak, khususnya kalangan bukan Islam daripada parti politik, termasuk DAP dan badan bukan kerajaan (NGO) daripada pelbagai agama. Tujuannya bagi memberi penjelasan dan menolak kekeliruan terhadap Islam secara ilmiah dan harmoni, berpandukan firman Allah SWT:

﴿ٱدۡعُ إِلَىٰ سَبِيلِ رَبِّكَ بِٱلۡحِكۡمَةِ وَٱلۡمَوۡعِظَةِ ٱلۡحَسَنَةِۖ وَجَٰدِلۡهُم بِٱلَّتِي هِيَ أَحۡسَنُۚ إِنَّ رَبَّكَ هُوَ أَعۡلَمُ بِمَن ضَلَّ عَن سَبِيلِهِۦ وَهُوَ أَعۡلَمُ بِٱلۡمُهۡتَدِينَ١٢٥﴾

“Serulah (manusia) ke jalan Tuhanmu (wahai Muhammad) dengan hikmah kebijaksanaan dan nasihat pengajaran yang baik, dan berbahaslah dengan mereka dengan cara yang lebih baik; sesungguhnya Tuhanmu Dialah jua yang lebih mengetahui akan orang yang tersesat dari jalan-Nya, dan Dialah jua yang lebih mengetahui akan orang-orang yang mendapat petunjuk.” (Surah al-Nahl: 125)

Firman Allah SWT:

﴿وَلَا تُجَٰدِلُوٓاْ أَهۡلَ ٱلۡكِتَٰبِ إِلَّا بِٱلَّتِي هِيَ أَحۡسَنُ إِلَّا ٱلَّذِينَ ظَلَمُواْ مِنۡهُمۡۖ وَقُولُوٓاْ ءَامَنَّا بِٱلَّذِيٓ أُنزِلَ إِلَيۡنَا وَأُنزِلَ إِلَيۡكُمۡ وَإِلَٰهُنَا وَإِلَٰهُكُمۡ وَٰحِدٞ وَنَحۡنُ لَهُۥ مُسۡلِمُونَ٤٦﴾

“Dan janganlah kamu berbahas dengan Ahli Kitab melainkan dengan cara yang lebih baik, kecuali orang-orang yang berlaku zalim antara mereka; dan katakanlah (kepada mereka), ‘Kami beriman kepada (al-Quran) yang diturunkan kepada kami dan kepada (Taurat dan Injil) yang diturunkan kepada kamu; dan Tuhan kami, juga Tuhan kamu, adalah satu; dan kepada-Nya sahaja, kami patuh dengan berserah diri.’” (Surah al-‘Ankabut: 46)

PAS dapat membuktikan sedikit kejayaan dalam pelaksanaan Islam yang sangat terbatas. Hal ini disebabkan banyaknya sekatan-sekatan yang tidak bermoral politik demokrasi yang sebenar sehingga menyanggah prinsip federalisme dalam Perlembagaan Persekutuan seperti menafikan perjanjian royalti dan lain-lain kepada Kelantan dan Terengganu.

Namun begitu, PAS berjaya mencapai banyak perkara yang positif. Antaranya menunjukkan contoh kerajaan negeri yang berintegriti, dan melaksanakan konsep adil kepada semua, sehingga dapat menembusi masyarakat bukan Islam dan berjaya menubuhkan Dewan Himpunan Pendukung PAS (DHPP).

Tiba-tiba DAP mengeluarkan kenyataan terbuka menentang pelaksanaan Islam di negeri di bawah pentadbiran PAS seperti pengharaman arak, judi dan hiburan yang berunsur maksiat kepada penganut Islam sahaja. Malah, DAP juga menentang pindaan Rang Undang-undang (RUU) 355 secara terbuka bersama rakan-rakannya.

Dalam Perlembagaan Persekutuan telah dinyatakan bahawa undang-undang Islam hanya dikuatkuasakan kepada penganut Islam sahaja, tanpa gangguan terhadap hak beragama bukan Islam. PAS mengambil al-Quran menjadi rujukannya iaitu firman Allah SWT:

﴿…فَإِن جَآءُوكَ فَٱحۡكُم بَيۡنَهُمۡ أَوۡ أَعۡرِضۡ عَنۡهُمۡۖ وَإِن تُعۡرِضۡ عَنۡهُمۡ فَلَن يَضُرُّوكَ شَيۡ‍ٔٗاۖ وَإِنۡ حَكَمۡتَ فَٱحۡكُم بَيۡنَهُم بِٱلۡقِسۡطِۚ إِنَّ ٱللَّهَ يُحِبُّ ٱلۡمُقۡسِطِينَ٤٢﴾

“…Oleh itu, jika mereka (orang bukan Islam) datang kepadamu, maka hukumlah antara mereka (dengan apa yang telah diterangkan oleh Allah), atau berpalinglah daripada mereka; dan jika kamu berpaling daripada mereka, maka mereka tidak akan dapat membahayakanmu sedikit pun; dan jika kamu menghukum, maka hukumlah antara mereka dengan adil; kerana sesungguhnya Allah mengasihi orang-orang yang berlaku adil.” (Surah al-Ma’idah: 42)

PAS berpegang kepada konsep Maqasid al-Syari‘ah dan Siyasah Syar‘iyyah dalam menanggapi realiti dan situasi masyarakat majmuk yang tidak memisahkan pentadbiran negara daripada agama Islam dalam Perlembagaan Persekutuan. Tanpa terhad kepada penganut agama Yahudi pada zaman Rasulullah SAW sahaja, apabila mereka menerima Sahifah Madinah yang terkenal menjadi rujukan.

DAP secara terbuka mempertahankan tafsiran sekularisme dalam perlembagaan yang tidak disebutkan dengan nyata. Sebaliknya, PAS tetap mempertahankan Islam yang nyata dalam Perlembagaan Persekutuan bahawa negara ini mestilah mengikut tafsiran ajaran Islam berpandukan perkataan ‘al-din’ yang terkandung dalam al-Quran.

Sekularisme mentafsirkan agama mengikut teori dan ideologi yang dibawa oleh penjajah dahulu. Tafsiran ini perlu dihapuskan setelah kita dikatakan telah mencapai kemerdekaan, termasuk kemerdekaan dari sudut kefahaman dan aqidah.

PAS berpegang kepada syarat-syarat tahaluf (persefahaman dengan pihak lain) yang dibenarkan selagi tidak melanggar dasar yang menjadi aqidah sebuah Parti Islam.

Tiba-tiba pihak DAP secara terbuka dan agresif, menyanggah perkara yang menjadi prinsip kepada perjuangan PAS, walaupun PAS tetap memilih pendekatan demokrasi melalui Dewan Rakyat (Parlimen) dan Dewan Undangan Negeri (DUN).

Menjadi hak kepada semua pihak untuk memberikan pandangan yang berbeza, tetapi DAP bertindak lebih dahulu dan beberapa kali mengeluarkan dirinya daripada persefahaman dengan hujah demi kepentingan perjuangan politiknya untuk menguasai negara. Bahkan, mereka mahu memaksa PAS mengubah dasar dan hala tujunya.

Akan tetapi, PAS dan pendukungnya teguh bersama prinsipnya tanpa mengira pasang dan surut, menang dan kalah. PAS terus beristiqamah atas prinsip demokrasi dan damai, pada masa yang sama menolak pendekatan ekstrem tanpa bermuka-muka dan berlakon dalam perjalanan politiknya.

DAP juga tidak dapat menutup pendirian politiknya yang sebenar. Hal ini demikian kerana PAS bukannya Melayu Islam yang mudah lupa terhadap Deklarasi Setapak yang memperkukuhkan pandangan DAP bahawa kesamarataan etnik harus menjadi prinsip paling penting dalam proses membina negara, dan di atas prinsip ini DAP berpegang bahawa pengasingan rakyat ke dalam dua kelompok ‘Bumiputera’ dan ‘bukan Bumiputera’ hendaklah ditentang.

PAS juga tidak lupa terhadap peristiwa pendedahan sikap DAP apabila mereka menyertai himpunan kumpulan kiri di Kajang beberapa tahun yang lalu. Himpunan yang bertujuan memperingati perjuangan kumpulan Komunis menentang Jepun bersama British kerana bersama dalam Perang Dunia Kedua, dan selepasnya menentang British supaya disenaraikan dalam perjuangan kemerdekaan negara. Hakikatnya, mereka hanya mahu menukar penjajah kepada blok Timur daripada blok Barat.

Pada masa yang sama, mereka memejam mata terhadap perjuangan awal kemerdekaan oleh raja-raja dan para ulama’ menentang penjajah sejak Portugis menakluk Melaka pada tahun 1511 sebelum kedatangan pendatang yang menyokong DAP. Adapun perjuangan dahulu terus bersambung bertali arus menentang semua penjajah yang datang silih berganti beberapa abad, termasuk penjajah komunis, bukannya bermula dengan Perang Dunia Kedua.

PAS tidak lupa sikap DAP yang menyanjung abu mayat Chin Peng, ketua pemberontak komunis yang membunuh ramai anggota tentera dan polis walaupun berperang pada zaman penjajah British yang mengharamkannya. Hal ini demikian kerana, menentang Komunis itu lebih utama disebabkan lebih sesat dan bahaya daripada British.

Indonesia yang tidak mengharamkan parti komunisnya pada zaman Sukarno, maka dibunuhnya ulama’ dan raja-raja. Kini, hanya tinggal Sultan Jogja dan Raja Acheh sahaja. Ini mendedahkan agenda komunis yang sebenar.

Malah, PAS juga tidak lupa sejarah ketika penjajah melakukan tipu helahnya, ketika raja-raja ditawan dan dicabut kuasa yang berdaulat, rakyatnya pula ditipu dan dibuli. PAS juga tidak lupa ketika raja-raja dijadikan perisai manusia oleh penjajah dengan hujah menentang raja apabila melawan penjajah.

Kini, DAP dan rakan-rakannya menggunakan pendekatan yang sama seperti penjajah dahulu, mempertahankan kerajaan yang diberi nama perpaduan walaupun tiada perpaduannya, dan raja-raja dijadikan perisai manusia dengan meninggalkan konsep Raja Berperlembagaan dan dipertanggungjawab menjaga agama Islam.

PAS menarik diri daripada tindakan agresif melalui BERSIH bersama DAP dan rakan-rakannya yang tidak menunjukkan kebersihannya dalam amalan demokrasi yang sebenar. Sehinggakan, boleh mengundang campur tangan asing dalam urusan tanah air kita.

Kini, DAP mendedahkan penipuan yang tidak dapat disembunyikan lagi apabila bekerjasama dengan UMNO dengan tujuan mendapat undi Melayu Islam bagi menampung kegagalan PKR dan PAN yang kehilangan undi Melayu Islam.

Langkah yang menguji rakan-rakan UMNO, sama ada perjuangan politik kerana cari makan dan jawatan atau kerana syarat menunaikan amanah perjuangan agama, bangsa dan tanah air dengan kuasa politik.

PAS tidak boleh ditipu dan diheret keluar daripada dasarnya dan hala tuju Islamnya. Maka, PAS tidak boleh dimasukkan ke dalam dapur masakan DAP yang ada bersamanya makanan yang tidak halal, walaupun bertukar tukang masaknya atau diambil tukang masak beragama Islam.

PAS mempunyai pendekatan Islam dalam masyarakat majmuk yang tidak menghalang kalangan bukan Islam menganut agama masing-masing. Bahkan, perkara-perkara yang diharamkan oleh Islam dibenarkan kepada mereka secara bertasamuh mengikut sempadan masing-masing dan bersatu dalam titik persamaan dari segi kemanusiaan sejagat.

Al-Quran tetap menjadi petunjuk kepada PAS bagi mengenal kawan dan lawan. Firman Allah SWT:

﴿هَٰٓأَنتُمۡ أُوْلَآءِ تُحِبُّونَهُمۡ وَلَا يُحِبُّونَكُمۡ وَتُؤۡمِنُونَ بِٱلۡكِتَٰبِ كُلِّهِۦ وَإِذَا لَقُوكُمۡ قَالُوٓاْ ءَامَنَّا وَإِذَا خَلَوۡاْ عَضُّواْ عَلَيۡكُمُ ٱلۡأَنَامِلَ مِنَ ٱلۡغَيۡظِۚ قُلۡ مُوتُواْ بِغَيۡظِكُمۡۗ إِنَّ ٱللَّهَ عَلِيمُۢ بِذَاتِ ٱلصُّدُورِ١١٩ إِن تَمۡسَسۡكُمۡ حَسَنَةٞ تَسُؤۡهُمۡ وَإِن تُصِبۡكُمۡ سَيِّئَةٞ يَفۡرَحُواْ بِهَاۖ وَإِن تَصۡبِرُواْ وَتَتَّقُواْ لَا يَضُرُّكُمۡ كَيۡدُهُمۡ شَيۡ‍ًٔاۗ إِنَّ ٱللَّهَ بِمَا يَعۡمَلُونَ مُحِيطٞ١٢٠﴾

“Beginilah kamu, kamu sahajalah yang menyukai mereka, sedang mereka tidak menyukai kamu. Dan kamu juga beriman kepada segala Kitab Allah (sedang mereka tidak beriman kepada al-Quran). Dan apabila mereka bertemu dengan kamu, mereka berkata, ‘Kami beriman’, tetapi apabila mereka berkumpul sesama sendiri, mereka menggigit hujung jari kerana geram marah (kepada kamu). Katakanlah (wahai Muhammad), ‘Matilah kamu dengan kemarahan kamu itu.’ Sesungguhnya, Allah sentiasa mengetahui akan segala (isi hati) yang ada di dalam dada. (119) Jika kamu memperoleh kebaikan, nescaya mereka bersedih hati, tetapi jika kamu mendapat bencana, mereka bergembira kerananya. Jika kamu bersabar dan bertaqwa, nescaya tipu daya mereka sedikit pun tidak mendatangkan kemudaratan kepadamu. Sesungguhnya, Allah mengetahui segala apa yang mereka kerjakan. (120)” (Surah Ali ‘Imran: 119-120)

Abdul Hadi Awang
Presiden PAS

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Muhyiddin berjaya ubah nasib peneroka, kata orang kuat AMANAH

Salah seorang orang kuat Parti Amanah Negara (AMANAH) Datuk Mazlan Aliman mengakui Pengerusi Perikatan Nasional (PN), Tan Sri Muhyiddin Yassin, telah membawa perubahan kepada nasib peneroka Felda.

Mengatakan dasar yang diperkenalkan bekas Perdana Menteri itu untuk melupuskan 80 peratus hutang peneroka adalah salah satu kejayaan Muhyiddin, Mazlan berkata kerajaan pimpinan Presiden Bersatu itu memiliki keazaman politik yang kuat untuk melakukan perubahan.

Memetik kenyataan disiarkan Malaysianow, Mazlan yang juga aktivis isu-isu Felda bersama Persatuan Anak Peneroka Felda Kebangsaan (Anak) berkata, Muhyiddin sebagai Perdana Menteri telah mengambil langkah proaktif dalam membawa perubahan kepada peneroka Felda.

“Tidak dapat disangkal, Muhyiddin Yassin selaku perdana menteri, mengambil langkah proaktif dalam membawa perubahan di Felda.

“Pengambilalihan semula pegangan lebih 80 peratus kepentingan di FGV, pelupusan 80 peratus hutang peneroka dan pelaksanaan Program Pembangunan Peneroka (PPP) adalah antara kejayaan yang dilihat peneroka,” katanya.

Sebaliknya, Mazlan berkata 22 bulan pemerintahan Pakatan Harapan (PH) menyaksikan proses reformasi yang perlahan terhadap isu-isu yang menghambat peneroka Felda.

Katanya, disebabkan perkara itu, ia menyebabkan warga Felda kecewa terhadap kerajaan PH walaupun alasan boleh diberikan mengenainya.

“Ia mengundang kritikan dan kecaman hebat warga Felda yang mempersoalkan manifesto dan janji yang diutarakan dalam kempen Pilihan Raya Umum ke-14,” katanya.

Kenyataan Mazlan ini tampil menjelang Pilihan Raya Negeri (PRN) Johor, negeri yang menempatkan lebih 70 kawasan penempatan Felda yang sering dianggap sebagai kubu kuat UMNO dan Barisan Nasional (BN).

Dari 56 kerusi Dewan Undangan Negeri (DUN) yang dipertandingkan, 72 kawasan Felda berada di 20 DUN negeri itu dengan jumlah populasi sekitar 180,000 orang.

“PRN Johor akan menjadi kayu ukur sebenar tahap sokongan pengundi Felda. Adakah pengundi Felda yang terdiri dari peneroka dan generasi Felda sekitar 180,000, kembali sebagai simpanan tetap BN?,” katanya.

Sebelum ini, Mazlan membayangkan kekalahan PH dan memberi amaran jika gabungan itu memutuskan untuk menghadapi PRN Johor dengan kedudukan sekarang ini, ia akan berdepan kekalahan seperti apa yang berlaku pada PRN Melaka.

Berikutan itu, Mazlan menggesa supaya gabungan PH memperluaskan kerjasama bagi menghadapi PRN Johor dengan melibatkan gabungan Perikatan Nasional (PN) dan sekutunya.

“PH yang dianggotai PKR, Amanah, DAP dan Upko ibarat ‘serah tengkuk’ kepada BN jika berada pada status quo seperti di Melaka dan Sarawak,” katanya.


Ada faktor lain pengaruhi punca kematian pesakit Long Covid: KKM

Kementerian Kesihatan (KKM) memaklumkan seramai 2,712 pesakit Long Covid telah dirujuk dalam tempoh empat hingga 12 minggu setelah dijangkiti virus itu ke Pusat Perkhidmatan Khusus Pemulihan Pesakit Luar Covid-19, sejak November 2020 hingga September 2021.

Daripada jumlah itu 984 atau 36.3 peratus kes Long Covid telah pulih sepenuhnya daripada gejala yang dialami; 1,715 (63.2 peratus) masih mengalami gejala berterusan; dan 13 kes (0.05 peratus) meninggal dunia.

“Namun semakan rekod perubatan mendapati terdapat faktor komorbid lain yang menyumbang kepada kes-kes kematian ini, iaitu melibatkan penyakit kanser yang telah merebak, kegagalan buah pinggang, serangan jantung, jangkitan kuman dalam darah serta jangkitan paru-paru,” kata Ketua Pengarah Kesihatan Tan Sri Dr Noor Hisham Abdullah.

Long Covid adalah keadaan di mana bekas pesakit masih menunjukkan tanda-tanda dan gejala-gejala selepas jangkitan Covid-19.

Ia melibatkan Ongoing Symptomatic Covid-19 iaitu tanda dan gejala selepas jangkitan Covid-19 dalam tempoh empat minggu sehingga 12 minggu; dan Post Covid-19 Syndrome iaitu tanda dan gejala wujud pada ketika atau selepas jangkitan Covid-19 yang berterusan melepasi 12 minggu di mana ianya tidak dapat dijelaskan oleh sebarang diagnosis lain.

Dalam kenyataan hari ini, beliau berkata analisis ke atas pengkalan data yang sama mendapati terdapat 2,324 pesakit telah menjalani penilaian melepasi 12 minggu selepas jangkitan Covid-19, dan 97.5 peratus daripada mereka merupakan pesakit yang pernah mengalami jangkitan serius Covid-19 iaitu kategori 4 dan 5.

Penilaian selepas 12 minggu ke atas 2,324 kes ini mendapat 914 atau 39.4 peratus kes pulih sepenuhnya daripada gejala-gejala yang dialami; 1,410 (60.6 peratus) kes masih mengalami gejala-gejala berterusan di mana kebanyakan mereka melaporkan lebih dari satu gejala.

“Lima gejala paling kerap dilaporkan adalah kelesuan (71.8%), kesukaran bernafas ketika melakukan aktiviti (61.9%), batuk (13.6%), kesakitan (13.2%), dan kesukaran tidur nyenyak (11%),” katanya.

Menurutnya lagi, analisis terhadap fungsi yang dialami oleh pesakit long Covid selepas 12 minggu jangkitan mendapati 61.1 peratus tidak mengalami kehilangan fungsi; mengalami kesukaran fungsi yang boleh diabaikan (25.6%); mengalami kesukaran fungsi yang ringan (8.9%); mengalami kesukaran fungsi yang ketara tetapi tidak memerlukan bantuan individu lain (3.7%); dan mengalami kesukaran fungsi yang sangat ketara sehingga memerlukan bantuan individu lain (0.7%).

Dr Noor Hisham berkata tanpa rawatan yang khusus, keadaan itu akan berterusan dan tempoh masa yang lama diperlukan bagi kembali ke tahap fungsi sepenuhnya.

Katanya secara tidak langsung, ia akan menjejaskan kualiti kehidupan individu pasca jangkitan Covid-19.

“Selain itu, Long COVID juga boleh menyebabkan implikasi serius seperti peningkatan morbiditi, kehilangan upaya, penurunan produktiviti, dan hilang sumber pendapatan. Bebanan sosio-ekonomi bukan sahaja memberi impak kepada pesakit Long Covid, malah turut dirasai oleh ahli keluarga, masyarakat serta negara,” katanya.


Pembentangan RUU Anti Lompat Parti di Sabah bukan sengaja dilewatkan: GRS

Rang Undang-Undang (RUU) Anti Lompat Parti bukan sengaja dilewatkan sebaliknya kerana proses kajiannya yang menyeluruh dan mengambil masa demi kestabilan politik, kata Timbalan Setiausaha Agung Gabungan Rakyat Sabah (GRS) Datuk Armizan Mohd Ali.

Beliau berkata pelbagai prosedur telah dilaksanakan yang membolehkan RUU itu dibentangkan pada persidangan Dewan Undangan Negeri (DUN) Sabah kali ini, menurut laporan Bernama.

“Apa yang dilakukan di Sabah sebenarnya adalah kita melihat kepada peruntukan undang-undang yang diluluskan di peringkat Persekutuan.. Jadi kita perlu pastikan adanya keseimbangan bukan sahaja dari segi parti tetapi juga hasrat dan suara rakyat.

“Kajian dilakukan berdasarkan maklum balas daripada pelbagai pihak dan kemudiannya Pejabat Peguam Besar Negeri merumuskan dan cuba menggubal draf undang-undang tersebut. Setelah selesai dibentangkan ke Kabinet dan Kabinet bersetuju, maka RUU tersebut telah siap untuk dibentangkan pada sidang DUN (Sabah) yang telah bermula, dan dijadualkan pada Khamis ini,” katanya.

Beliau yang juga Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) berkata demikian kepada pemberita selepas persidangan Parlimen di sini, semalam.

Armizan berkata RUU Anti Lompat Parti yang memasukkan peruntukan menghalang Ahli Dewan Undangan Negeri (ADUN) bertukar parti itu, menekankan tiga asas utama iaitu menjunjung prinsip demokrasi, menghormati hak rakyat melalui proses pilihan raya dan mewujudkan kestabilan kerajaan.

“Walaupun ia merupakan RUU yang dibawa oleh kerajaan, bagi saya hasrat itu datangnya daripada semua pihak. Jadi, janganlah ada pihak yang cuba mempolitikkan, mempolemikkan RUU ini kerana ia telah lama disebut dan disuarakan,” katanya.

Menurutnya GRS memberi sokongan penuh dan berharap agar RUU berkenaan diluluskan dengan mendapat sokongan melebihi dua pertiga sekali gus diberi komitmen penuh oleh semua parti politik terlibat pada persidangan Khamis ini.

“RUU ini juga telah melalui sesi libat urus bersama ADUN GRS dan Pakatan Harapan, mereka telah bersetuju supaya RUU ini dibentangkan. Kita mengharapkan komitmen daripada semua pihak untuk kita membawa nilai tambah kepada perjalanan politik di Sabah.

“Ini bukanlah masa untuk kita cuba polemikkan perkara ini, berlagak suci ataupun cuba memposisikan mana-mana parti sebagai mangsa.. kerana hakikatnya pelbagai pihak, ‘aktor-aktor’ politik sedia ada di Sabah terkesan dengan insiden lompatan ini,” katanya.

Mengambil contoh insiden pertukaran kerajaan Sabah pada 2018, yang menyaksikan kejatuhan kerajaan bekas Ketua Menteri Sabah Tan Sri Musa Aman berikutan tindakan lompat parti, Armizan berkata persidangan pada Khamis ini menjadi titik penting untuk membawa kestabilan politik di negeri itu.

“Kenyataan yang mengaitkan RUU ini adalah satu pendekatan untuk memperkukuhkan pentadbiran Datuk Seri Hajiji Noor (Ketua Menteri Sabah) bagi saya satu kenyataan kurang tepat.. hakikat sebenar di Sabah, sejarah lompat parti ini berlaku bukan hanya pada masa ini tetapi sudah berlaku sekian lama.

“Bagi saya sudah tiba masanya, kini di hadapan mereka sudah terbentang RUU itu. Insya-Allah komitmen akan diberikan oleh semua pihak. Jangan disebabkan politik sempit kita menghalang perkara baik ini daripada diteruskan,” katanya.

Pada Ahad lepas, Hajiji mengesahkan RUU Anti Lompat Parti akan dibentangkan dalam sidang DUN Sabah yang bermula semalam.


Siapa hero UMNO? Adakah Bangsa Johor hero yang ditunggu-tunggu?

Perikatan Nasional (PN) telah memperoleh cukup sokongan daripada Ahli Parlimen (MP), yang menang dalam PRU-15 Sabtu lalu (19 November 2022), bagi membentuk Kerajaan Persekutuan dengan Tan Sri Muhyiddin Yassin sebagai Perdana Menteri kesepuluh.

Malah, senarai nama lebih 112 MP itu juga telah diserahkan petang semalam, sebagaimana yang dikehendaki Yang di-Pertuan Agong sebelum tempoh masa dilanjutkan sehingga jam 2 petang hari ini (22 November).

“Parti Perikatan Nasional telah mengemukakan Surat Akuan Berkanun daripada Ahli-ahli Dewan Rakyat yang memberikan kepercayaan kepada Tan Sri Muhyiddin Yassin, Ahli Parlimen Pagoh, untuk dilantik sebagai Perdana Menteri Ke-10 oleh KDYMM Seri Paduka Baginda Yang di-Pertuan Agong.

“Jumlah Surat Akuan yang dihantar adalah melebihi 112, iaitu jumlah kepercayaan majoriti Ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan.” Demikian kata Setiausaha Agung PN Datuk Seri Hamzah Zainudin dalam kenyataan.

Untuk rekod, PN memenangi 73 kerusi Parlimen, manakala Pakatan Harapan (PH) pula sebanyak 82 kerusi, sementara Barisan Nasional (BN) 30 kerusi. Akibatnya PN dan PH, gagal memperoleh majoriti mudah 112 kerusi bagi membentuk Kerajaan Persekutuan secara sendirian.

PN telah secara rasmi memperoleh persetujuan GRS, GPS, serta sokongan daripada MP parti lain yang dibuat secara individu, sehingga jumlahnya kini melebihi 112 kerusi, sekali gus cukup untuk membentuk sebuah kerajaan dengan majoriti mudah.

Namun, majoriti mudah tidak memberi kekuatan kepada kerajaan untuk memerintah kerana ia boleh tumbang pada bila-bila masa, sebagaimana yang telah berlaku ketika pentadbiran Kerajaan PN tahun lalu.

Semalam, beberapa MP UMNO, termasuk Datuk Seri Mohamad Hasan (Rembau), Datuk Seri Ismail Sabri Yaakob (Bera), Datuk Seri Hishammuddin Hussein (Sembrong), Datuk Hasni Mohamad (Simpang Renggam) dan Datuk Seri Jalaluddin Alias (Jelebu), telah membuat kenyataan menolak PH.

Berdasarkan kenyataan Mohamad, BN yang mempunyai 30 MP itu menyerahkan kepada PN dan PH untuk menyelesaikan pertikaian berhubung pembentukan Kerajaan Persekutuan, namun menawarkan bantuan ikhlas untuk membantu sekiranya kedua-dua parti gagal mencapai keputusan.

Kita memuji niat pemimpin UMNO yang ikhlas membantu dan sebagaimana maklum PN telah memperoleh lebih 112 kerusi untuk membentuk Kerajaan Persekutuan, yang pastinya turut melibatkan beberapa MP daripada BN.

Namun, kita percaya jika ada lagi MP daripada BN, khususnya UMNO memberi sokongan, maka kedudukan Kerajaan Persekutuan yang akan didirikan oleh PN akan lebih kukuh dan stabil, supaya program membantu rakyat dapat dilaksanakan dengan mudah.

Perlu diingat, pemimpin yang dipilih menjadi wakil rakyat perlu memikirkan kepentingan rakyat dan negara, bukannya diri sendiri.

Kita menghormati pendirian UMNO Johor yang menyatakan bangsa Johor tidak akan bekerjasama dengan PH. Lantas jangan dibiarkan PH memerintah negara, hanya kerana segelintir pemimpin UMNO yang mementingkan diri sendiri. Jangan bercakap sahaja tetapi tiada tindakan kerana rakyat sedang memerhati.

Jika tidak mahu berterima kasih pun, ingatlah siapa di antara PN dan PH, yang membantu UMNO ketika susah? Siapa yang meletakkan pemimpin UMNO di kerusi menteri, Timbalan Perdana Menteri dan Perdana Menteri. Jika ikhlas bercakap di mulut, di hati juga perlu ikhlas.

Veteran UMNO Tan Sri Annuar Musa telah mendedahkan panjang lebar malam tadi, antaranya:

1. PAS dan Muhyiddin tiada niat dan tiada tindakan untuk membunuh UMNO sebagai ramai mendakwa. Naratif segaja dibina untuk burukkan PAS dan Muhyiddin;

2. PAS kutip UMNO daripada kekalahan PRU-14. Kemudian menyokong calon-calon BN di PRK Tanjung Piai; Cameron Highland; Kimanis dan lain-lain. Bagaimana dikatakan PAS mahu membunuh UMNO?; dan

3. Bersatu memberi bantuan kewangan yang banyak kepada UMNO/BN ketika PRN Sabah.

Seperkara lagi ialah, calon Perdana Menteri daripada PN adalah anak Johor dan di negeri itu BN mempunyai sembilan MP, termasuk tujuh MP UMNO.

Adakah MP bangsa Johor akan mencatat sejarah menjadi ‘hero’ menyelamatkan Malaysia daripada diperintah sekali lagi oleh PH, yang turut dianggotai DAP, sedang sejarah telah menunjukkan bagaimana selama 22 bulan gabungan itu memerintah negara?

Atau, mungkin dua pertiga daripada MP UMNO dan BN di seluruh negara akan menjadi ‘hero’ agama, bangsa dan negara (sebagaimana yang diperjuangkan sejak tertubuhnya UMNO) – dengan memberi sokongan ikhlas secara individu kepada PN menubuhkan Kerajaan Persekutuan sehingga mencapai lebih 140 kerusi?

Ketua Pengarang
Agenda Daily


Dulu PH pun nak buat KXP, kata Sanusi

Sebahagian pemimpin Pakatan Harapan (PH) terlibat dalam projek pembinaan lapangan terbang di Kedah yang dulunya dikenali sebagai Lapangan Terbang Antarabangsa Kulim (KXP) namun kini dijenamakan semula sebagai Kedah Aerotropolis.

Menteri Besar Kedah, Datuk Seri Muhammad Sanusi Md Nor berkata, projek itu telah pun bermula sejak 2013 lagi ketika di bawah pentadbiran Datuk Seri Mukhriz Mahathir.

“…boleh periksa kronologi Kedah Aerotropolis sejak 2013 lagi. Dulu mereka pun usaha nak buat juga tapi sekarang tidak lagi. Mungkin terpaksa mementingkan negeri sebelah daripada negeri sendiri kerana nyawa politik ada di sana.

“Pembangunan projek-projek seperti itu tidaklah semudah mengisi borang UPU atau menulis sepucuk surat memohon mini tar dalam kampung,” katanya menerusi satu hantaran di Facebook.

Beliau turut memuat naik satu klip video berdurasi 14 minit 6 saat yang dipercayai dirakam pada sesi Townhall Ikon Madani di Universiti Utara Malaysia (UUM) bersama Menteri Dalam Negeri, Datuk Seri Saifuddin Nasution Ismail.

Dalam rakaman itu, Saifuddin memberitahu mahasiswa yang hadir bahawa Kedah tidak pernah menghantar surat permohonan bagi projek Kedah Aerotropolis itu.

Sanusi yang juga Ketua Pengarah Pilihan Raya Perikatan Nasional (PN) melahirkan kehairanan dengan menteri kerajaan hari ini yang kelihatan mempunyai banyak masa luang untuk menyebar propaganda.

“Yang menghairankan saya ialah banyaknya masa yang para menteri sekarang ini ada untuk menyebar propaganda berbanding kerja hakiki sebagai menteri. Orang ini Menteri Dalam Negeri (KDN) tau, bukan menteri kerja raya.

“Awat dia pi bersyarah kat mahasiswa yang cerdik pandai tapi sembunyi-sembunyi tak bagi ada rakaman? Takut apa? Oh Madani…kelentong mau kencang, kerja hakiki ke laut,” katanya.

Beliau turut menyifatkan angka projek yang disebut Saifuddin pada sesi itu sebagai naif.

“Projek RM1.6 bilion yang digembar-gembur itu pun bukan projek baharu mereka tetapi adalah projek-projek dalam Rancangan Malaysia 12 (RMK12) yang telah disenaraikan sejak beberapa tahun lalu

“Ada projek yang sedang disiapkan, ada projek sambungan, ada yang akan siap beberapa tahun lagi, mungkin juga ada yang tak akan siap dalam RMK12 pun. Mendakwa RM1.6 bilion itu seluruhnya adalah datang bersama kerajaan baru ini sangatlah naif dan poyo.

“RM1.6 bilion bagi projek-projek yang sedang berjalan di Kedah bukanlah angka yang mengujakan, seperti menyerok nasi goreng kunyit pagi tadi daripada nasi yang tak habih makan malam tadi saja. Tentulah lebih baik daripada tak dak apa langsung nak menyerok,” katanya.


Muhyiddin bantah tindakan kerajaan PH-BN sekat suara anak muda

Tindakan kerajaan Pakatan Harapan-Barisan Nasional (PH-BN) menekan dan menyekat kebebasan anak muda untuk bersuara di media sosial, terutama menerusi saluran Tik Tok, merupakan satu penganiayaan politik, kata Tan Sri Muhyiddin Yassin.

Ketua Ahli Parlimen Perikatan Nasional (PN) itu turut membantah tindakan kerajaan menekan kebebasan anak-anak muda untuk bersuara di media sosial, terutama menerusi saluran Tik Tok.

“Ramai penganalisis politik mengatakan dalam PRU-15 yang lalu, kempen Perikatan Nasional mendapat sambutan yang hangat di Tik Tok, terutamanya di kalangan anak-anak muda.

“Sekarang, selepas pilihan raya telah ada tindakan-tindakan oleh Menteri Komunikasi dan Digital untuk menyekat dan menekan pengguna Tik Tok khususnya yang menyokong Perikatan Nasional.

“Ini satu bentuk “political persecution”, dengan izin, Tuan Yang DiPertua. Ini satu lagi bikin tak serupa cakap. Kononnya perjuangan Pakatan Harapan adalah untuk mendukung kebebasan media dan kebebasan bersuara.

“Kalau begitu, kenapa kebebasan penyokong-penyokong Perikatan Nasional di Tik Tok disekat, tetapi kebebasan penyokong-penyokong Pakatan Harapan yang saban hari menabur fitnah dan kebencian di Twitter tidak dikawal?,” katanya ketika membahas titah ucapan Yang di-Pertuan Agong di Dewan Rakyat, hari ini (15 Februari 2023).

Penganiayaan politik ialah penganiayaan terhadap individu atau kumpulan dalam masyarakat atas sebab politik, terutamanya untuk tujuan menyekat atau menghalang keupayaan dan kebebasan mereka untuk mengambil bahagian dalam politik masyarakat dengan itu mengurangkan peranan mereka.

Muhyiddin yang juga Ahli Parlimen Pagoh turut membidas kenyataan pemimpin kerajaan PH-BN yang seolah mencabar kedudukan bangsa Melayu dan Bumiputera, kononnya, perkhidmatan awam di negara ini didominasi oleh orang Melayu dan atas nama reformasi, dominasi ini mesti dirombak.

Beliau mengingatkan supaya pihak berkaitan menghormati perasaan penjawat awam, selain kedudukan bangsa Melayu dan Bumiutera dalam perkhidmatan awam yang dijamin oleh Perlembagaan Persekutuan, kerana mereka berkhidmat untuk negara dan untuk semua kaum.

Pengerusi PN itu turut menggesa kerajaan PH-BN mempertimbangkan pengeluaran Kumpulan Wang Simpanan Pekerja (KWSP) secara bersasar sekiranya itu adalah kehendak rakyat bagi membantu meringankan beban mereka di kala susah ini.

“Begitu juga dengan moratorium pinjaman bank. Bank-bank terus membuat untung walaupun ketika negara berhadapan dengan krisis. Apalah salahnya jika bank-bank turut sama membantu rakyat dengan melaksanakan semula moratorium bayaran balik pinjaman secara bersasar bagi tempoh tertentu untuk meringankan beban rakyat akibat kesan inflasi dan kenaikan OPR

Pada masa sama, beliau turut menggesa PH dan BN berhenti daripada membuat keputusan cakap tak serupa bikin, seperti melantik anak sendiri sebagai pegawai walaupun tidak mengambil gaji.

Beliau mempersoalkan untuk apa langkah itu diambil yang langsung tiada kaitan dengan keperluan rakyat yang mendesak ketika ini.

“Rakyat bukan nak lihat anak Menteri, anak Perdana Menteri, memegang jawatan dalam kerajaan. Mereka nak lihat Menteri dan Perdana Menteri buat kerja untuk rakyat,” katanya.


Krisis bahan api: Sri Lanka tutup pejabat kerajaan, sekolah dua minggu

Kerajaan Sri Lanka mengumumkan penutupan semua pejabat kerajaan dan sekolah selama dua minggu susulan hampir kesemua sistem pengangkutan awamnya lumpuh kerana kekurangan dolar Amerika Syarikat (AS) untuk membayar bahan bakar import.

Kementerian Pentadbiran Awam (PAM) negara itu mengarahkan semua jabatan, institusi awam dan majlis tempatan mengekalkan rangka perkhidmatan mulai Isnin sebagai tindak balas terhadap kekurangan petrol dan diesel.

“Disebabkan kekurangan pengangkutan awam serta ketidakupayaan untuk mengatur kenderaan persendirian, kerajaan memutuskan untuk mengurangkan secara drastik bilangan pekerja yang melaporkan diri ke tempat kerja,” kata kementerian itu.

Sri Lanka berdepan krisis ekonomi terburuk sejak mencapai kemerdekaan pada 1948, dan tidak dapat membiayai import barangan keperluan seperti makanan, ubat-ubatan dan bahan api sejak akhir tahun lalu.

Negara itu juga berdepan rekod inflasi yang tinggi dan penutupan bekalan elektrik yang berpanjangan, semuanya telah menyumbang kepada protes berbulan-bulan – kadang-kadang ganas – menggesa Presiden Gotabaya Rajapaksa berundur.

Awal minggu ini, pihak berkuasa mengisytiharkan Jumaat sebagai cuti, juga dalam usaha untuk menjimatkan bahan api.

Walaupun langkah itu diambil, barisan panjang dilihat di luar stesen minyak pada Jumaat (17 Jun), dengan ramai pemandu berkata mereka telah menunggu selama beberapa hari untuk mengisi tangki mereka.

Kementerian Pendidikan pula berkata semua sekolah telah diminta ditutup selama dua minggu mulai Isnin dan memastikan pengajaran dalam talian jika pelajar dan guru mempunyai akses kepada bekalan elektrik.

Perintah penutupan itu dibuat sehari selepas Pertubuhan Bangsa-Bangsa Bersatu (PBB) memberi tindak balas kecemasannya terhadap krisis ekonomi yang belum pernah berlaku di negara pulau itu dengan memberi makan kepada ribuan wanita hamil.

PBB, memberi amaran tentang “krisis kemanusiaan yang mengerikan” dengan jutaan orang memerlukan bantuan.

Program Makanan Sedunia (WFP) berkata ia mula mengedarkan baucar makanan kepada kira-kira 2,000 wanita hamil di kawasan ‘kurang mendapat layanan’ di Colombo sebagai sebahagian daripada “bantuan menyelamatkan nyawa” pada Khamis.

WFP cuba mengumpul AS$60 juta untuk usaha bantuan makanan antara Jun dan Disember. – Agensi


Kes Covid-19 menurun, sebanyak 7,373 kes jangkitan baharu

Kes harian Covid-19 menurun hari ini dengan sebanyak 7,373 jangkitan baharu direkodkan Kemenerian Kesihatan Malaysia (KKM).

Ketua Pengarah Kesihatan, Tan Sri Dr Noor Hisham Abdullah, berkata perkembangan itu menyaksikan jumlah keseluruhan individu yang dijangkiti virus berkenaan kini mencecah 2,339,594 kes.

Daripada jumlah itu, katanya, sebanyak 7,240 kes berada dalam kategori satu dan dua iaitu tidak bergejala dan bergejala ringan manakala 133 kes (1.8 peratus) adalah pesakit dalam kategori tiga hingga lima.

“Secara keseluruhannya, terdapat 702 kes Covid-19 sedang dirawat di unit rawatan rapi (ICU) dengan 293 kes memerlukan alat bantuan pernafasan,” katanya dalam kenyataan, hari ini.

Mengenai lapan kluster baharu hari ini, Dr Noor Hisham, berkata ia membabitkan lima dalam kalangan komuniti manakala masing-masing satu kluster di tempat kerja, kumpulan berisiko tinggi dan keagamaan.

Ia menjadikan jumlah keseluruhan kluster yang masih aktif, 810 kluster.

Sementara itu, Dr Noor Hisham memaklumkan sehingga jam 12 tengah hari ini terdapat 10,595 kes sembuh yang menjadikan jumlah pesakit pulih sepenuhnya, 2,195,669 kes.


Mufti Pulau Pinang sokong tutup terus kelab komedi hina Islam

Lebih ramai pihak menyuarakan sokongan terhadap keputusan Dewan Bandaraya Kuala Lumpur (DBKL) menggantung operasi sebuah kelab komedi di Taman Tun Dr Ismail (TTDI).

Yang terbaharu ialah Mufti Pulau Pinang Datuk Seri Wan Salim Wan Mohd Noor.

Gesaan Wan Salim dibuat sehari selepas beliau berkata pihak berkuasa perlu menguatkuasakan garis panduan tertentu bagi memastikan pemilik dan pengunjung kelab komedi tidak melepasi batas moral dan agama.

“Kenyataan saya sebelum ini kelihatan lembut terhadap kelab komedi, kerana saya fikir ia sesuatu yang tidak disengajakan.

“Tetapi setelah mengetahui kejadian serupa berulang kali berlaku pada masa lalu, dapat difahami bahawa ia sengaja dirancang untuk menghina Islam.

“Saya menyokong tindakan tegas DBKL terhadap kelab komedi itu berikutan keseriusan kesalahan yang boleh menjejaskan kestabilan negara,” katanya hari ini.

Wan Salim berkata walau apa pun cara kelab komedi itu perlu ditutup supaya dijadikan pengajaran kepada semua orang di luar sana.

Operasi kelab komedi itu telah digantung apabila pihak berkuasa menyiasat video tular seorang wanita yang dipercayai sengaja menghina kesucian agama Islam.

Semalam, seorang lagi lelaki, dipercayai pengasas bersama kelab komedi terbabit, ditahan kerana dipercayai membuat persembahan yang menyentuh sensitiviti dan berbaur perkauman seperti tular melalui dua klip video.

Setiausaha Polis Diraja Malaysia (PDRM) Datuk Noorsiah Mohd Saaduddin berkata lelaki yang berusia 39 tahun itu ditahan di sekitar Lembah Klang oleh Unit Siasatan Jenayah Terkelas bagi membantu siasatan.

Baru-baru ini, dua rakaman video yang dipercayai memaparkan lelaki terbabit melakukan persembahan komedi di sebuah kelab komedi, tular di media sosial dan mendapat pelbagai reaksi netizen.

Rabu lalu, Timbalan Menteri Wilayah Persekutuan Datuk Seri Jalaluddin Alias berkata pihaknya turut menerima laporan berkaitan seorang individu yang didakwa sebagai pemilik premis itu yang mempermainkan serta memperlekehkan bangsa Melayu menerusi video tular persembahan di premis tersebut.

13 Julai lalu, seorang wanita didakwa di mahkamah atas pertuduhan menyebabkan suasana tidak harmoni dalam kalangan penganut agama Islam ketika membuat persembahan di sebuah kelab komedi di Taman Tun Dr Ismail di sini, manakala teman lelakinya didakwa atas dua pertuduhan membuat dan memulakan hantaran video jelik di laman sosial.

Video berdurasi 54 saat tular di media sosial menunjukkan seorang wanita mendakwa telah menghafaz 15 juz al-Quran dan kemudiannya membuang tudung dan baju kurungnya, meninggalkannya dalam pakaian yang mencolok mata dan dianggap menghina Islam.

Wanita terbabit, Siti Nuramira Abdullah, ditangkap dan didakwa di Mahkamah Sesyen Kuala Lumpur, mengikut Seksyen 298A Kanun Keseksaan kerana menghina Islam.

Teman lelaki wanita terbabit, Alexander Navin Vijayachandran, berusia 38 tahun pula didakwa di Mahkamah Sesyen Petaling Jaya atas dua pertuduhan mengguna media sosial untuk mempromosi dan memuat naik kandungan bertujuan menghina orang ramai.

Pada Ahad (10 Julai), DBKL mengumumkan penutupan sementara kelab komedi itu sementara menunggu siasatan ke atas lesen premis itu.


1MDB: DiCaprio, Kim Kardashian dipaksa cerita hubungan Jho Low

Selebriti Hollywood Leonardo DiCaprio dan Kim Kardashian disoal siasat oleh penyiasat Perkhidmatan Hasil Dalam Negeri Amerika Syarikat (AS) dan Jabatan Kehakiman (DOJ) berhubung penyelewengan dana 1Malaysia Development Bhd (1MDB).

Pada April 2018, DiCaprio menceritakan kepada ejen bahawa hubungannya dengan ahli perniagaan Malaysia dalam buruan Low Taek Jho atau Jho Low bermula di sebuah kelab malam, lapor TheEdge yang memetik Bloomberg Businessweek hari ini (2 Mac 2023).

Dia telah diberitahu bahawa wang Jho Low datang daripada ‘individu paling kaya’ yang tidak dikenali di Abu Dhabi dan Jho Low ialah ‘pakar perniagaan’.

Bloomberg Businessweek berkata kaitan Jho Low dengan DiCaprio dan selebriti lain telah mendapat perhatian dan disemak semula ketika pendakwa raya bersedia untuk perbicaraan jenayah legenda hip-hop Prakazrel “Pras” Michél, yang juga anggota Fugees.

Michél dituduh membawa masuk wang asing ke dalam kempen Presiden AS 2012 Barack Obama, dan melobi bagi pihak Jho Low serta kerajaan China.

Antara senarai saksi berpotensi Michél ialah DiCaprio, Obama, bekas presiden AS, Donald Trump dan pengusaha hotel, Steve Wynn.

Dokumen Biro Penyiasatan Persekutuan (FBI) yang tidak didedahkan sebelum ini yang disemak oleh Bloomberg Businessweek menunjukkan senarai perakaunan yang lebih terperinci mengenai tawaran tersebut.

Ia juga menunjukkan bagaimana ejen Persekutuan memaksa selebriti dan pengurusan mereka untuk mendapatkan maklumat tentang Jho Low.

Kardashian, misalnya, memberitahu FBI pada Februari 2019 bagaimana dia bertemu Jho Low dan berpesta dengannya di Las Vegas.

Dia telah memberikan tunang Kardashian pada masa itu, bekas pemain bola keranjang NBA, Kris Humphries, AS$100,000 untuk bunga api ketika perkahwinan mereka pada 2011.

Beberapa tahun kemudian, Jho Low menawarkan karya Basquiat kepada Kardashian, mendorong suaminya ketika itu, Kanye West, untuk meminta Monet — “untuk mengacau [Jho] Low kerana kedua-dua Kardashian dan West mendapati [Jho] Low berubah-ubah ketika memberi hadiah, dan tidak pernah menyangka akan menerima lukisan,” tulis ejen itu.

Bloomberg Businessweek berkata wakil DiCaprio enggan mengulas. Wakil Kardashian, Humphries dan West tidak membalas mesej terperinci yang meminta komen.

Kardashian juga menceritakan pemindahan wang yang luar biasa.

Menurut ringkasan temu bual FBI, dia dan yang lain – termasuk penerbit bersama Wolf of Wall Street, Riza Aziz dan Joey McFarland – berada di kasino di Las Vegas bersama Jho Low.

Mereka bermain bakarat di bilik peribadi. Pada jam 5 pagi, Kardashian sudah bersedia untuk pergi, tetapi seorang rakannya menyuruhnya minum kopi dan kekal berada di situ, kerana dia “mendengar cerita Jho Low memberi orang tip berupa cip kasino pada penghujung malam”.

Ketika penjudi menjerit “monkey” (lingo bakarat yang pada asasnya bermaksud “Saya memerlukan kad 10 atau muka”), Kardashian bertanya pertaruhan mana yang perlu dibuat sebelum menang dengan jumlah yang besar.

Kardashian cuba menyerahkan kemenangan kepada Jho Low, tetapi dia (Jho Low) menyuruhnya menyimpan cip itu, yang pada masa itu bernilai AS$350,000.

Kardashian memberitahu FBI bahawa apabila dia pergi ke kaunter kasino untuk mengeluarkan wang, dia telah diserahkan AS$250,000 dalam “beg sampah yang penuh dengan wang kertas seratus dolar”.

“”Kardashian meletakkan beg sampah penuh dengan wang tunai ke dalam bagasi dibawanya, dan menaiki penerbangan Southwest Airlines kembali ke Los Angeles,” tulis ejen FBI sambil menambah bahawa dia mengambil AS$100,000, sekali lagi dalam beg sampah yang penuh dengan wang tunai, untuk berpesta dengan Jho Low di Las Vegas.

Laporan itu menambah bahawa DiCaprio memberitahu FBI dia tidak pasti dari mana sumber kekayaan Jho Low.

Semasa temu bual, mereka memaksa DiCaprio apabila dia menyedari kecurigaan yang semakin meningkat di sekeliling Jho Low.

“DiCaprio hidup dalam dunia khabar angin,” mereka menceritakan, “jadi dia tidak mengambil mana-mana daripada mereka dengan serius, sehingga berita negatif utama mengenai Jho Low keluar dan pasukannya memberitahunya ia kini serius.”

Dan apabila berita mula muncul mengenai Jho Low dan 1MDB pada 2015, ianya meretakkan hubungan itu. DiCaprio merancang mengumpul dana di Saint-Tropez, Perancis untuk yayasannya.

Jho Low berjanji untuk menderma sekeping karya artis Roy Lichtenstein. Bagaimanapun, menjelang tarikh akhir semakin hampir, karya itu masih belum muncul.

Jho Low berjanji akan berada di sana, tetapi ia tidak pernah sampai. DiCaprio terpaksa menariknya dari lelongan. “DiCaprio mula menjauhkan diri daripada Jho Low selepas ini,” tulis ejen itu. “Dia malu.”

Laporan itu berkata semasa pertemuan dengan pendakwa raya dan ejen FBI, peguam DiCaprio meminta DOJ untuk “mengambil semua langkah yang mungkin untuk meminimumkan kaitan DiCaprio dengan sebarang aduan pelucuthakan yang mungkin difailkan oleh kerajaan”.

Terdahulu di Kuala Lumpur, bekas Pengurus Perhubungan Bank BSI Singapura, Yak Yew Chee yang mengendalikan pelanggan seperti 1MDB bercakap besar mengenai pertemuan dengan Perdana Menteri ketika itu Datuk Seri Najib Razak dan bintang Hollywood, kata bekas rakan sekerjanya, Kevin Michael Swampillai kepada Mahkamah Tinggi Kuala Lumpur, hari ini (2 Mac 2023).

Sebagai Ketua Jabatan Perkhidmatan Pengurusan Kekayaan BSI Singapura, Swampillai telah membantu pasukan Yew Chee dalam urus niaga untuk syarikat seperti 1MDB, anak syarikat 1MDB dan SRC International Sdn Bhd, di mana sejumlah besar wang syarikat ini mengalir keluar kepada dana fidusiari ke destinasi akhir yang tidak diketahui.

Ditanya siapa bintang Hollywood itu, Swampillai menyebut Robert de Niro, dan DiCarpio.

Dalam perbicaraan ini, Najib menghadapi 25 pertuduhan berhubung penyelewengan RM2.28 bilion dana 1MDB, yang menurut pihak pendakwaan telah memasuki akaun bank peribadi Najib melalui pelbagai akaun dan entiti seperti dana fidusiari tersebut.